[VIDEO] Dr. Noor Hisham mahu berehat dahulu
Oleh KAMARIAH KHALIDI

19 April 2023, 5:18 pm
PUTRAJAYA- Ketua Pengarah Kesihatan, Tan Sri Dr. Noor Hisham Abdullah yang bersara wajib Jumaat ini memaklumkan mahu berehat terlebih dahulu selepas 35 tahun berkhidmat dalam sektor kesihatan awam negara.
Pada masa sama, beliau turut merakamkan ucapan terima kasih kepada Menteri Kesihatan, Dr. Zaliha Mustafa serta seluruh warga Kementerian Kesihatan (KKM).
“(Saya akan) rehat dulu setelah bertugas selama 10 tahun sebagai Ketua Pengarah Kesihatan. Terima kasih juga diucapkan kepada menteri.
“Alhamdulillah, semuanya berjalan dengan lancar, Covid-19 pun dah berkurangan dan kita dapat mengawal dengan baik dan memang saya tertunggu-tunggu untuk bersara,” katanya ringkas sebelum beredar dari bangunan KKM di sini hari ini.
Terdahulu, Dr. Noor Hisham mengimbas kad perakam waktu beliau buat kali terakhir di lobi KKM dengan disaksikan Dr. Zaliha serta Timbalan Menteri Kesihatan, Lukanisman Awang Sauni.
Beberapa warga kerja KKM turut hadir untuk mengucapkan selamat jalan dan melambai kepada ‘wira perang’ Covid-19 itu buat kali terakhir.

Dr. Noor Hisham yang menjawat jawatan sebagai ketua pengarah sejak 2013 akan bersara wajib pada Jumaat ini.
Sepanjang tempoh lebih tiga dekad dalam perkhidmatan, beliau antara individu penting ketika negara berdepan krisis kesihatan ketika pandemik Covid-19.
Malah, beliau juga dianggap ‘wira’ rakyat melalui pencapaian terbaik pasukan kesihatan di bawah pimpinannya dalam memerangi penularan virus itu. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


18 banduan terima pelepasan berlesen di Melaka untuk sambut raya
Oleh MUHAMMAD SHAHIZAM TAZALI

19 April 2023, 5:09 pm
MELAKA – Seramai 18 banduan Kompleks Penjara Sungai Udang di sini dipilih menjalani pelepasan secara berlesen sempena Hari Raya Aidilfitri.
Pengarah Penjara Melaka, Roslan Mohamed berkata, empat banduan telah diambil keluarga masing-masing sementara empat lagi akan menjalani Corporate Smart Internship (CSI) dan selebihnya dihantar ke rumah perantaraan.
Jelas beliau, banduan yang dihantar ke rumah perantaraan disebabkan usia yang telah lanjut dan tidak diterima bekerja oleh pihak industri.
“Di rumah perantaraan akan ada program-program bersama masyarakat, jadi mereka akan seperti rakyat biasa yang dapat berpuasa serta menyambut hari raya bersama kakitangan di sana.
“Kita minta mereka bekerja ketika di rumah perantaraan dan mengambil peluang ini untuk bercampur dengan masyarakat, syarikat-syarikat di luar sana juga boleh mengambil mereka untuk bekerja secara sambilan,” katanya pada sidang akhbar pelepasan berlesen banduan di Kompleks Penjara Sungai Udang di sini, hari ini.
Tambahnya, banduan yang terpilih adalah dalam kalangan mereka yang terlibat dengan kes dadah atau kesalahan-kesalahan kecil di bawah satu tahun.

Jelasnya, kesemua banduan itu bebas untuk bergerak ke mana-mana dan melakukan aktiviti digemari. – KOSMO! ONLINE


Suami tidak sedar tertinggal isteri tepi jalan ketika pulang beraya
Oleh KOSMO!

19 April 2023, 5:30 pm
JAKARTA – Seorang lelaki yang teruja untuk pulang ke kampung bagi menyambut Hari Raya Aidilfitri tidak sedar dia tertinggal isterinya di sebuah pos pemantau ketika dalam perjalanan dari Jakarta ke wilayah Jawa Tengah, lapor laman berita Jawa Pos hari ini.
Lelaki dikenali sebagai Adam itu menunggang motosikal bersama isteri dan anaknya yang membonceng di bahagian belakang.
Semasa dalam perjalanan, Adam berasa keliru terhadap laluan, menyebabkan dia berhenti di tepi jalan. Dia tidak sedar bahawa isterinya sudah turun dari motosikal sebelum meneruskan perjalanan tanpa isterinya.
Anak mereka yang membonceng motosikal kemudian bertanya di mana ibunya selepas mereka bergerak dengan agak jauh, menyebabkan Adam baru menyedari ketiadaan isterinya serta menyangka wanita itu terjatuh daripada motosikal.
Adam kemudian memeriksa telefon bimbitnya lalu mendapati terdapat 21 panggilan tidak dijawab daripada nombor yang tidak dikenali. Setelah menghubungi nombor itu, Adam dimaklumkan bahawa ia adalah daripada pos polis Brebes yang memberitahu isterinya berada dalam keadaan selamat bersama pihak berkuasa.
Ketua Polis Brebes, Gunut Muhammad Tariq berkata, Adam berpatah balik untuk mengambil isterinya dari Pekalongan ke Brebes dalam perjalanan yang mengambil masa sekitar dua jam. – Agensi


Heistdilfitri buah tangan pertama Zizan Razak sebagai pengarah
Oleh LIA OTHMAN

19 April 2023, 5:43 pm
PETALING JAYA – Pelawak dan pelakon Zizan Razak mengakui gementar apabila pertama kali memikul tanggungjawab sebagai pengarah menerusi telefilem Heistdilfitri.
Zizan atau nama sebenarnya, Mohd Razizan Abdul Razak, 39, berkata, dia banyak menggunakan pengalamannya ketika bekerja di bawah pengarah-pengarah terbaik sebelum ini.
“Sudah tentu perasaan gementar itu ada, pertama kali minta pelakon lain buat itu dan ini. Selalunya saya yang sedia terima arahan untuk menjayakan sesuatu watak.
“Alhamdulillah saya banyak gunakan pengalaman berlakon dengan pengarah-pengarah hebat sebelum ini. Banyak lagi yang saya kena belajar. InsyaAllah kalau kita berusaha boleh jadi bagus macam mereka,” ujarnya.
Zizan bergandingan dengan pelawak Issey Fazlisham sebagai pengarah bersama Heistdilfitri yang bakal ditayangkan pada Syawal kedua, pukul 10 pagi di Astro Ria.
Telefilem istimewa Syawal itu turut dibintangi oleh Shikin Kamal, Khir Rahman, Maria Farida dan Jihaa Sham.
TELEFILEM pertama arahan pelakon dan pelawak, Zizan Razak berjudul Heistdilfitri ditayangkan di saluran Astro Ria Syawal kedua ini.
Tambah Zizan, banyak perkara baharu yang dipelajari sepanjang tiga bulan dalam menyiapkan telefilem berkenaan.

Namun, dia bersyukur semua pihak memberi kerjasama dengan baik dan sentiasa berkongsi pendapat mereka dalam menjayakan penggambaran tersebut.
“Saya syukur semua pelakon sangat profesional dan banyak bantu di set penggambaran. Sebagai pengarah yang baru belajar saya banyak berbincang dengan Issey dan tanya pendapat pelakon-pelakon lain juga.
“Pendek kata, kali ini saya rasa sendiri tanggungjawab yang besar sebagai pengarah, pelakon dan penerbit drama, selalunya kita fikir berlakon saja.
“Banyak benda yang kita perlu pertimbangkan bila nak menjayakan sesuatu projek ini,” ujarnya.
Dalam pada itu, Issey berharap telefilem tersebut mendapat sambutan dan penat lelah mereka menyiapkan penggambaran selama tiga minggu itu berbaloi.
“Kami anggap ini proses pembelajaran buat kami yang baru bertatih. Semoga penonton berpuas hati dan faham dengan mesej yang ingin kami sampaikan.
“Saya juga berharap dapat bekerjasama lagi dengan Zizan untuk projek drama akan datang,” ujarnya.
Heistdilfitri mengisahkan Ibrahim lakonan Zizan, Anis (Shiqin) dan Mus (Issey) merupakan perompak profesional yang mendapat idea untuk mencari sebuah keluarga dan beraya bersama mereka.
Cadangan tersebut dipersetujui dan bermulalah misi mereka untuk beraya bersama keluarga hartawan.
Sepanjang menjadi sebuah keluarga, mereka mula mengenali hati budi masing-masing.
Keluarga tersebut mula sedar bahawa Mus, Ibrahim dan Anis telah mengajar mereka erti Aidilfitri yang sebenar. – KOSMO! ONLINE


Jakim saran jemaah pakai pelitup muka ketika solat sunat Aidilfitri
Oleh MOHD. HUSNI MOHD. NOOR

19 April 2023, 5:42 pm
PUTRAJAYA – Jabatan Kemajuan Islam Malaysia (Jakim) menggalakkan supaya jemaah memakai pelitup muka bagi menunaikan solat sunat Aidilfitri di masjid atau surau.
Ketua Pengarahnya, Hakimah Mohd. Yusoff berkata, saranan itu dibuat selepas merujuk kepada Kementerian Kesihatan (KKM) dan Majlis Keselamatan Negara (MKN).
Beliau berkata, adalah dimaklumkan bahawa prosedur operasi standard (SOP) ketika ini tertakluk kepada Fasa Peralihan ke Endemik yang sedang berkuat kuasa.
“Pada masa ini adalah digalakkan jemaah memakai pelitup muka sekiranya berada di kawasan ramai orang dan sesak.
“Ketetapan ini juga dibuat atas saranan Datuk Dr. Mohd. Naim Mokhtar selepas mengadakan perbincangan dengan Mufti Wilayah Persekutuan, Datuk Dr. Luqman Abdullah,” katanya menerusi kenyataan akhbar hari ini.
Katanya, memandangkan SOP ini masih berkuat kuasa, maka Jakim ingin menasihatkan kepada semua umat Islam agar mengambil langkah berwaspada dan berhati-hati dengan kawalan kendiri sekiranya mereka berada di mana-mana tempat perkumpulan ramai dan sesak termasuk di masjid dan surau.- KOSMO! ONLINE


Pemandu guna ‘jalan tikus’ terkandas di kebun ubi kayu
Oleh KOSMO!

19 April 2023, 5:00 pm
JAKARTA – Sebuah klip video tular di media sosial Indonesia memaparkan senario berpuluh-puluh kenderaan terperangkap di tengah kebun ubi kayu setelah melalui jalan pintas ketika pulang ke kampung, lapor laman berita Liputan 6 semalam.
Video itu dimuat naik dalam akaun Instagram @andreli_48.
Kenderaan-kenderaan itu dikatakan mengelak daripada melalui jalan utama di mana berlakunya kesesakan selama lebih enam jam akibat kemalangan antara sebuah lori tangki dan lori pasir di Cibadak, Sukabumi.
Menerusi video tersebut, puluhan kenderaan itu kelihatan tidak dapat bergerak di laluan satu lorong.
Video itu mendapat perhatian netizen di ruangan komen.
“Yang penting jaga tanaman orang ya,” komen seorang netizen.

“Mengelak kesesakan lalu lintas, namun terjebak,” komen netizen lain. – Agensi


Tidak pasti pemimpin parti mana dipanggil SPRM
Oleh NUR HUDA MUSA

19 April 2023, 5:30 pm
KUALA LUMPUR – Menteri Pengangkutan, Anthony Loke Siew Fook memaklumkan beliau tidak tahu siapa yang akan dipanggil oleh Suruhanjaya Pencegahan Rasuah Malaysia (SPRM) berhubung siasatan yang didakwa berkaitan dengan kontrak kerajaan.
Anthony yang juga Setiausaha Agung DAP berkata, beliau tahu mengenai laporan akhbar itu, tetapi tidak pasti siapakah yang terlibat.
“Laporan tidak menyatakan berhubung kes apa, jadi saya juga tidak tahu.
“SPRM tidak menyatakan kes yang mana dan setakat ini saya boleh katakan, mereka tidak memanggil saya,” katanya ketika sidang akhbar selepas membuat lawatan kerja di Terminal Bandar Selatan (TBS) di sini hari ini.
Terdahulu, media melaporkan SPRM akan memanggil beberapa lagi saksi baharu termasuk pemimpin sebuah parti politik bagi mendapatkan maklumat untuk menjejaki sejumlah besar wang tunai yang dikaitkan dengan seorang menteri.
Sebelum ini, Menteri Sumber Manusia, V. Sivakumar disiasat SPRM berhubung dakwaan menerima wang bernilai jutaan ringgit menerusi orang tengah sebagai jaminan meneruskan kontrak-kontrak kerajaan terhadap individu tertentu.

Ahli Parlimen DAP itu dipanggil membantu siasatan susulan siasatan SPRM terhadap seorang pegawai tugas-tugas khas dan penahanan setiausaha sulitnya minggu lalu. – KOSMO! ONLINE


TBS perkenal konsep tiket tanpa kertas
Oleh NUR HUDA MUSA

19 April 2023, 4:52 pm
PETALING JAYA – Pihak pengendali Terminal Bersepadu Selatan (TBS) memperkenalkan konsep tanpa kertas dengan menggunakan Kod QR bagi pembelian atas talian sebagai langkah-langkah persediaan untuk menampung jumlah penumpang yang tinggi bermula 18 April sehingga 22 April ini.
Menteri Pengangkutan, Anthony Loke Siew Fook berkata, langkah itu dilaksanakan bagi mengurangkan kesesakan di kaunter dan pintu masuk utama Balai Pelepasan terminal tersebut.
“Sehingga 17 April 2023, beberapa Penyedia Sistem Tiket Online (OTA) utama iaitu GoHub, BusOnlineTicket dan RedBus telah berjaya melaksanakan integrasi sistem dengan TBS secara berperingkat.
“Bagi penumpang yang telah membeli tiket daripada OTA tersebut akan menerima notifikasi kod QR yang disertakan dengan logo GoPass dan boleh boleh terus ke Balai Pelepasan terminal untuk menaiki bas,” katanya ketika sidang akhbar selepas melakukan lawatan kerja di Terminal Bersepadu Selatan (TBS) di sini hari ini.
Turut hadir, Ahli Parlimen Bandar Tun Razak, Datuk Seri Dr. Wan Azizah Wan Ismail.
Katanya, bagi penumpang yang membuat pembelian melalui tiga penyedia OTA sebelum tarikh pelaksanaan integrasi, pihak penyedia OTA akan menghantar notifikasi kod QR melalui emel yang didaftarkan penumpang ketika membuat pembelian tiket.

“Penumpang boleh terus ke Balai Pelepasan terminal untuk menaiki bas.
“Saya turut menyarankan agar dua penyedia OTA yang lain iaitu EasyBook.com dan Etransact untuk turut serta membuat integrasi sistem dengan kadar segera sejajar dengan aspirasi Kementerian ke arah perkhidmatan secara digital,” tambahnya.
Selain itu katanya, bagi melancarkan operasi di terminal tersebut semasa perayaan, TBS juga telah melaksanakan beberapa langkah sebagai persediaan.
“TBS mengambil langkah untuk menambah kakitangan pada tempoh tersebut selain menambah kaunter Tiket dan Kaunter Pertukaran Tiket.
“Pihak TBS jugak akan membuat kawalan keselamatan 24 jam oleh Unit Polis Bantuan dipertingkatkan dengan kerjasama Polis Diraja Malaysia (PDRM), termasuk pemantauan keselamatan berterusan melalui 623 buah televisyen litar tertutup (CCTV),” ujarnya.
Selain itu katanya, untuk keselamatan orang awam dan pihak TBS juga telah menambahkan kakitangan terminal bagi mengawal pengurusan trafik untuk mengawal selia laluan di sekitar terminal. – KOSMO! ONLINE


Anak cucu tidak kunjung tiba, rupanya mati kemalangan
Oleh TENGKU DANISH BAHRI TENGKU YUSOFF

19 April 2023, 5:50 pm
KUALA TERENGGANU – Kiriman pesanan menerusi aplikasi WhatsApp pukul 5 pagi menjadi penghubung terakhir antara seorang pemandu e-hailing dengan bapanya sebelum dia maut dalam kemalangan bersama anak perempuannya di Pulau Kerengga, Marang hari ini.
Abdul Ghani Sulong, 69, berkata, berdasarkan kiriman pesanan tersebut, anaknya, Subhi Sayuti, 43, memberitahu mereka berhenti bersahur di Kijal, Kemaman.
Menurut warga emas itu, dia kemudian ke surau berhampiran untuk menunaikan solat subuh sambil menunggu ketibaan Subhi bersama anak perempuan sulung, Syuhada Hafiya, 7.
“Lama saya menunggu namun Subhi yang ditunggu tidak kunjung tiba. Pada mulanya saya menyangkakan dia mungkin berhenti berehat.
“Begitupun, kami kemudiannya dikejutkan dengan berita arwah telah meninggal dunia dalam kemalangan manakala cucu saya kritikal pada pukul 10 pagi,” katanya ketika ditemui di pekarangan Rumah Mayat Hospital Sultanah Nur Zahirah (HSNZ) di sini hari ini.
Abdul Ghani berkata, tambah memilukan, dia menerima berita buruk kedua iaitu pemergian cucunya, Syuhada Hafiya sebaik tiba di HSNZ.

Dia berkata, isterinya, Fatimah Karim, 65, yang menghidap kanser usus juga sedang menjalani rawatan di hospital sama.
“Ikut perancangan asal, arwah anak saya dan anak sulungnya sepatutnya beraya dengan kami di Taman Hidayah, Marang manakala isterinya, Nurhaliza Henderi, 30-an, dan anak bongsu mereka pula beraya di Sandakan, Sabah.
“Isterinya berhajat beraya di kampung halamannya kerana sepanjang perkahwinan mereka, belum dia pernah meraikan Aidilfitri di Sabah. Anak saya (Subhi Sayuti) mengizinkannya,” katanya.
Abdul Ghani berkata, tragedi yang berlaku beberapa hari sebelum 1 Syawal ini sangat memberi kesan kepada keluarganya, namun mereka reda. – KOSMO! ONLINE


Trafik semakin perlahan di Lebuh Raya Kuala Lumpur-Karak
Oleh KOSMO!

19 April 2023, 4:07 pm
PETALING JAYA – Keadaan trafik di Lebuh Raya Kuala Lumpur-Karak (KLK) dilaporkan semakin perlahan dan pertambahan kenderaan menuju Pantai Timur ketika ini.
Lembaga Lebuhraya Malaysia (LLM) melaporkan ketika ini, trafik dilaporkan perlahan di sebelum masuk Plaza Tol Genting Sempah arah Kuantan serta Petronas Bentong ke Plaza Tol Bentong arah Kuantan.
Manakala trafik turut dilaporkan perlahan di kawasan sebelum masuk Plaza Tol Karak arah Kuantan serta kawasan sebelum keluar Plaza Tol Kuala Terengganu. – KOSMO! ONLINE


Ibu naik bas jemput anak bebas penjara awal
Oleh MUHAMMAD SHAHIZAM TAZALI

19 April 2023, 4:14 pm
MELAKA – Tiada kata yang dapat diucapkan oleh seorang ibu apabila dapat meraikan Hari Raya Aidilfitiri bersama anak perempuannya yang ditahan di Kompleks Penjara Sungai Udang sejak Februari lalu.
Wanita itu yang mahu dikenali sebagai Azza, 48, berkata, dia terkejut dan terharu apabila dihubungi Jabatan Penjara memaklumkan anaknya terpilih untuk menjalani pembebasan secara berlesen.
Katanya, dia sanggup mengambil cuti dan menaiki bas seawal pukul 8 pagi dari Bandar Tun Hussien Onn di Cheras, Selangor ke Melaka semata-mata untuk menjemput anak sulungnya itu pulang ke pangkuan keluarga.
“Kami tidak pernah berpisah sebelum ini. Bukan hati saya seorang yang terasa kosong, malah anak-anak lain juga sentiasa bertanyakan di mana kakak mereka berada.
“Saya berharap dia akan menghargai peluang yang diberikan terutama apabila melihat ibunya datang seorang diri untuk mengambilnya di penjara.
“Saya mahu dia berubah dan menyesal atas kesalahan yang telah dilakukan,” katanya ketika ditemui di Penjara Sungai Udang, di sini, hari ini.

Sementara itu, Nurul, 30, berkata, dia sangat merindui wajah ibu serta dua orang anaknya yang berusia 14 dan 12 tahun.
Menurutnya, dia yang dijatuhi hukuman penjara sehingga 12 Mei depan atas kesalahan dadah tidak menyangka akan dibebaskan lebih awal dan berpeluang menyambut Aidilfitri dengan ahli keluarganya.
“Saya ingatkan akan menyambut Aidilfitri dalam penjara kerana tidak menjangkakan akan diberikan peluang istimewa sebegini. Saya berjanji tidak akan patah balik ke belakang dan berubah untuk diri sendiri, keluarga dan anak-anak,” ujarnya. – KOSMO! ONLINE


Tubuhkan lebih banyak pasukan bomba komuniti – Sandrea
Oleh LUQMAN RIDHWAN MOHAMED NOR

19 April 2023, 4:47 pm
IPOH – Ketua-ketua balai bomba bersama wakil-wakil penduduk di negeri ini diseru untuk menubuhkan lebih banyak pasukan bomba komuniti di kawasan kampung dan perumahan masing-masing.
Pengerusi Jawatankuasa Perumahan dan Kerajaan Tempatan Perak, Sandrea Ng Shy Ching berkata, langkah itu perlu dilaksanakan bagi membolehkan semua penduduk terlibat diberi pendedahan awal mengenai bantuan-bantuan kecemasan ketika berlakunya suatu insiden.
“Ini dapat memberikan pendedahan awal bagi bentuk bantuan kecemasan sebelum kehadiran pasukan bomba dan pasukan penyelamat yang lain,” katanya di sini hari ini.
Beliau berkata demikian ketika menyampaikan ucapan pada majlis pelancaran kempen keselamatan kebakaran sempena musim perayaan bersama pengusaha-pengusaha hotel anjuran Jabatan Bomba dan Penyelamat (JBPM) Perak di Hotel [email protected] di sini.
Pada masa sama, beliau berkata, semua agensi kerajaan, badan berkanun, pihak swasta dan badan-badan sukarela yang lain perlu bekerjasama bagi menyediakan sistem pengurusan bencana.
Selain itu, katanya, semua pihak terbabit juga perlu mengadakan latihan bersama agar dapat bergerak seiring dengan skop tugas kerja masing-masing.

Jelasnya, ini kerana cuaca dan faktor alam pada ketika ini banyak yang berlaku di luar jangkaan semua pihak.
“Oleh itu, semua agensi penyelamat mesti bersiap siaga pada bila-bila masa diperlukan sama ada dari bentuk keanggotaan mahupun kelengkapan logistik,” katanya. – KOSMO! ONLINE


Nelayan dilaporkan hilang ditemui mati di Pulau Kukup
Oleh MUHAMMAD ZIKRI

19 April 2023, 4:43 pm
PONTIAN – Polis menemui mayat seorang lelaki yang dikatakan hilang di Jeti Kukup, Air Masin, Serkat pada petang semalam ditemui terapung oleh orang awam pada pagi ini di 4.4. Batu Nautika dari Pulau Kukup di sini.
Ketua Polis Daerah Pontian, Superintenda Mohammad Shofee Tayib berkata, hasil pengecaman yang dibuat oleh adik mangsa, Mohammad Fahmi Khalid menyatakan mayat tersebut ialah abangnya, Mohammad Khairudin Khalid, 36.
Katanya, pengecaman tersebut berdasarkan kepada baju yang dipakai oleh mangsa dan pemeriksaan di dalam beg silang yang bergantung pada mayat mangsa terdapat kad pengenalan milik mangsa.
Menurut beliau, ketika mayat mangsa ditemui, tiada sebarang penemuan bot di lokasi penemuan.
“Pihak forensik dari Ibu Pejabat Kontinjen (IPK) Johor telah dihubungi bagi menjalankan siasatan ke atas mayat tersebut dan akan dihantar ke Hospital Pontian bagi tujuan bedah siasat,” katanya dalam satu kenyataan media disini, hari ini.
Akhbar sebelum ini melaporkan seorang lelaki yang keluar menangkap ikan dari awal pagi semalam di perairan Kukup Laut, dekat sini, dipercayai hilang kerana tidak pulang ke rumah sepertimana kebiasaannya.

Tambah Mohammad Shofee, sebelum ini adik mangsa memberitahu ketika berada di rumah telah didatangi oleh dua lelaki yang membawa motosikal kepunyaan mangsa.
“Adik mangsa telah bertanya mengenai abangnya, tetapi mereka tidak tahu di mana abangnya berada, manakala panggilan telefon juga gagal dihubungi,” jelas beliau lagi. – KOSMO! ONLINE


Jambatan pekan Tanjong Karang tidak retak, selamat digunakan
Oleh ISKANDAR SHAH MOHAMED

19 April 2023, 4:22 pm
KUALA SELANGOR – Jabatan Kerja Raya (JKR) Daerah Kuala Selangor menafikan dakwaan mengenai jambatan pekan Tanjong Karang di sini, retak dan tidak selamat digunakan.
Khabar angin itu menyebabkan pengguna khususnya penduduk setempat bimbang akan keselamatan terutama menjelang sambutan Aidilfitri.
Pejabat JKR itu menegaskan perkara berkenaan tular menerusi rakaman audio pihak tidak bertanggungjawab dan hasil siasatan serta pemeriksaan yang dilakukan mendapati, jambatan itu tidak mengalami sebarang keretakan seperti didakwa.
“JKR Daerah Kuala Selangor menegaskan bahawa kemudahan itu masih selamat untuk digunakan orang ramai dan JKR dalam proses membuat laporan kepada polis dan Suruhanjaya Komunikasi dan Multimedia (SKMM) supaya pelaku berkenaan dihadapkan ke muka pengadilan,” katanya dalam kenyataan hari ini. – KOSMO! ONLINE


Badrul Muhayat nikahi graduan universiti Liverpool
Oleh HANISAH SELAMAT

19 April 2023, 4:40 pm
PETALING JAYA – Empat bulan mengenali hati budi, Badrul Muhayat nekad memperisterikan wanita pilihan hatinya, Norhayati Zulkapli di Masjid Al Hidayah, Sentul, di sini, semalam.
Kata pelakon popular era 90-an itu, dia sengaja memilih hari pernikahan bertepatan tarikh ulang tahunnya yang ke-55 iaitu 18 April 2023 sebagai simbolik penyatuan mereka.
“Pada usia ini saya hanya mengharapkan kebahagiaan bersama suri hati untuk sama-sama melayari pengembaraan kehidupan ini.
“Perkara yang baik tidak perlu ditangguhkan. Sebelum ini, kita semua berada dalam fasa Perintah Kawalan Pergerakan (PKP), kemudian anak-anak pula sudah mula bersekolah.
“Jadi, masa berlalu dengan pantas yang membuatkan kami membulatkan keputusan supaya menyegerakan majlis pernikahan dan hanya mengadakan resepsi selepas musim raya.
“Saya memilih tarikh lahir untuk diijabkabulkan juga sebagai satu simbolik permulaan hari kami kerana kita tidak tahu ajal dan maut ditambah pada usia sekarang,” katanya.
Ditanya mengenai identiti wanita yang berjaya mencuri hatinya, pelakon filem Harry Boy itu berjanji akan memperkenalkan isterinya pada majlis resepsi sekitar Jun atau Julai depan.

Kata Badrul atau nama lengkapnya Badrul Muhayat Ahmad Jailani, tiada niat untuk berahsia, sebaliknya buat masa ini cukup untuk dikongsikan isterinya adalah graduan Universiti of Liverpool, England.
“Insya-Allah saya akan memperkenalkan isteri kepada semua pada majlis persandingan kami nanti.
“Memang saya tak sangka pun orang dapat hidu pernikahan kami kerana saya tidak memuat naik sebarang gambar dalam media sosial.
“Saya tidak berniat merahsiakan majlis pernikahan disebabkan sudah ada perancangan ingin mengadakan majlis resepsi pada pertengahan tahun ini.
“Semua perkara mengenai isteri saya termasuk pertemuan pertama kami akan saya ceritakan pada majlis tersebut,” kongsinya lagi.
Terdahulu, Badrul pernah mendirikan rumah tangga sebanyak dua kali, namun kedua-dua ikatan itu berakhir dengan perpisahan.
Menerusi perkahwinan tersebut, dia dikurniakan dua cahaya mata berusia 14 dan 16 tahun yang kini tinggal bersama bekas isterinya. – KOSMO! ONLINE


Remaja siar bunuh diri secara langsung
Oleh KOSMO!

19 April 2023, 4:30 pm
SEOUL – Seorang remaja perempuan menyiarkan tindakannya membunuh diri menerusi siaran langsung penstriman di laman Instagram, lapor akhbar The Korean Herald kelmarin.
Balai Polis Seoul Gangnam berkata, mangsa yang identitinya dirahsiakan itu maut selepas terjatuh dari tingkat 19 sebuah bangunan berhampiran Stesen Gangnam kira-kira pukul 2.30 petang (waktu tempatan), Ahad lalu.
Remaja itu dilaporkan mengalami kemurungan yang teruk.
Tidak jelas bilangan pengguna Instagram yang menonton siaran langsung itu tetapi polis berkata mereka menerima ‘beberapa’ laporan daripada penonton.
Polis yang menyiasat kes itu berkata, terdapat sedikit bukti yang menunjukkan bahawa kematian remaja itu bukan berpunca daripada bunuh diri.
Mereka menyatakan bahawa remaja berkenaan telah memasuki bangunan tersebut seorang diri.

Bagaimanapun menurut laporan tempatan, mangsa pada mulanya merancang untuk membunuh diri bersama seorang kenalan dalam talian.
Bagaimanapun, semasa pertemuan untuk melaksanakan rancangan mereka pada Ahad lalu, individu tersebut telah menarik diri daripada perjanjian itu.
Pakar undang-undang mencadangkan bahawa individu yang menarik diri itu mungkin berdepan tuduhan membantu remaja tersebut membunuh diri. – Agensi


Sebab famili puaka, tiada rumah untuk anak – Puteri Sarah
Oleh MOHD. HAIKAL ISA

19 April 2023, 4:33 pm
PETALING JAYA – Pelakon Puteri Sarah memberi amaran buat suaminya, Syamsul Yusof jangan sudah diberi betis, inginkan paha pula.
Sarah atau nama sebenarnya, Puteri Sarah Liyana Megat Kamaruddin berkongsi perbualan antaranya dengan pengarah filem Munafik itu dan menasihatkan agar dia tidak mencampuri urusan dirinya ingin mengambil tindakan undang-undang terhadap madunya, Ira Kazar dan keluarga wanita itu.
“Sebab famili puaka tu, rumah untuk Syaikhul dan Sumayyah takda, tunggu awak ada duit lebih pula.
“Murah sungguh nilai famili anda semata-mata nak tarik kes famili puaka? Minta maaf. Saya sanggup lawan nak penjarakan semua famili puaka. Semoga masuk penjara termasuk anda.
“Jangan main-main dengan saya. Jangan masuk campur (urusan) saya nak saman famili Ira. Ini antara saya dan mereka. Siapa suruh kurang ajar dengan saya. Rasain loo masuk penjara.
“Saya boleh berbaik dengan anda tapi tidak dengan mereka. Jangan paksa saya buat sesuatu yang buat semyua orang menyesal,” tulisnya berkongsi perbualan dengan Syamsul dalam Instastory.
Sementara itu, Sarah, 38, turut memaklumkan suaminya itu bertindak kembali menyekat (block) nombor telefonnya dalam aplikasi Whatsapp selepas kemelut baharu yang tercetus.
Sarah berkongsi tangkap layar perbualan dirinya menidakkan dakwaan Syamsul dia akan menarik saman terhadap Ira Kazar seperti didakwanya di mahkamah semalam.

“La block saya balik? Lemah. Nak bukti sangat. Saya tak pernah kata nak tarik balik saman dekat famili Kaza. Saya cakap kita selesaikan satu per satu. Tolonglah cakap dengan fakta,” tulisnya.
Semalam, media melaporkan Syamsul tidak jadi menceraikan isteri pertamanya itu atas beberapa alasan antaranya melibatkan penarikan semula kes Saman Sarah terhadap Ira Kazar. – KOSMO! ONLINE


Aktiviti merempit di P. Pinang sekadar seronok
Oleh SAFINA RAMLI

19 April 2023, 4:07 pm
GEORGE TOWN – Polis Pulau Pinang menahan seramai 76 pelesit rempit sekali gus mengeluarkan sebanyak 5,009 saman dalam 206 operasi yang dijalankan di seluruh daerah negeri ini sejak September tahun lalu sehingga 31 Mac lalu.
Ketua Polis negeri, Datuk Mohd. Shuhaily Mohd Zain berkata, setakat ini terdapat beberapa lokasi panas yang dikesan kerap dijadikan tempat berlumba dan pihak polis sentiasa melaksanakan operasi berterusan di kawasan tersebut dalam usaha banteras kegiatan pelesit rempit.
“Hasil daripada penguatkuasaan dan pencegahan yang berterusan dijalankan pihak polis bersama agensi penguatkuasaan yang lain sejak Julai tahun lalu, kita mendapati aktiviti samseng jalanan menunjukkan trend penurunan.
“Namun, masih ada individu yang didapati merempit untuk tujuan berseronok dan tindakan telah diambil kepada individu-individu tersebut,” katanya dalam sidang akhbar di Ibu Pejabat Polis Daerah (IPD) Timur Laut di sini hari ini.
Terdahulu, Mohd. Shuhaily mempengerusikan mesyuarat perancangan strategi memerangi lumba haram dan mat rempit peringkat Kontinjen Pulau Pinang bersama beberapa jabatan dan agensi di IPD Timur Laut.
Dalam pada itu, menurut Mohd. Shuhaily, pihaknya yang bermesyuarat untuk memerangi aktiviti lumba haram hari ini merumuskan peranan jawatankuasa pencegahan dan penguatkuasaan perlu diteruskan serta dipertingkatkan dengan menambah baik beberapa perkara.

“Semua pihak yang bermesyuarat bersetuju agar pihak berkuasa menambah baik prosedur dan hukuman di bawah Seksyen 81(1) Akta Pengangkutan Jalan 1987 supaya tindakan lebih ketat dikenakan kepada mat rempit dan penggubalan undang-undang khusus ke atas ibu bapa, penjaga (pesalah samseng jalanan) dan penonton.
“Cadangan kami adalah menaikkan kadar hukuman saman ke atas pengubahsuaian motosikal dan mengubal undang-undang supaya tindakan boleh diambil ke atas bengkel pengubahsuaian komponen, struktur dan asas kepada kenderaan,” jelasnya.
Tambahnya, semua cadangan dalam mesyuarat itu akan diserahkan kepada pihak atasan iaitu pembuat dasar di Putrajaya dan seterusnya dibawa ke peringkat Parlimen untuk menguatkuasakannya supaya tindakan tegas dapat diambil ke atas pelesit rempit. – KOSMO! ONLINE


3 juta kenderaan masuk P. Pinang sempena Aidilfitri
Oleh SAFINA RAMLI

19 April 2023, 4:15 pm
GEORGE TOWN – Polis Pulau Pinang menjangka kira-kira tiga juta kenderaan akan membanjiri negeri ini sepanjang lapan hari Op Selamat 20 sempena perayaan Hari Raya Aidilfitri bermula esok sehingga 27 April ini.
Ketua Polis negeri, Datuk Mohd. Shuhaily Mohd. Zain berkata, sehubungan itu, semua pengguna jalan raya diharap lebih berhati-hati serta bersabar bagi mengelak sebarang kemalangan ketika berlakunya kesesakan.
“Kadar lalu lintas di Pulau Pinang mencecah 2.1 juta dalam tempoh seminggu, dan ia mencecah 2.2 juta minggu lalu.
“Oleh itu, kita anggarkan sepanjang Op Selamat pada musim perayaan Hari Raya Aidilfitri ini, jumlah kenderaan yang memasuki Pulau Pinang mencecah tiga juta,” katanya pada sidang akhbar di Ibu Pejabat Polis Daerah (IPD) Timur Laut di sini hari ini.
Menurutnya, seramai 292 orang pegawai dan anggota dari Jabatan Siasatan dan Penguatkuasaan Trafik (JSPT) Kontinjen Pulau Pinang akan terlibat secara langsung dalam Op Selamat.
“Di samping itu, JSPT turut berkolaborasi dengan Jabatan Pencegahan Jenayah Keselamatan dan Komuniti (JPJKK) kontinjen bagi kempen rumah selamat dan pengecahan jenayah serta agensi penguatkuasa yang lain,” ujarnya.

Dalam pada itu, beritahunya lagi, JSPT Pulau Pinang menjangka kesesakan akan berlaku di sekitar negeri ini dan terdapat beberapa jalan-jalan yang dikenal pasti berlaku kepadatan dan juga kawasan panas kes kemalangan.
Sementara itu jelasnya, pihak polis turut mengesan enam kesalahan utama yang sering dilakukan pengguna jalan raya sehingga menyumbang kepada berlakunya kemalangan seperti memandu melebihi had laju yang dibenarkan, tidak mematuhi lampu isyarat, memotong barisan, memotong garisan berkembar, menggunakan lorong kecemasan dan menggunakan telefon bimbit semasa memandu. – KOSMO! ONLINE


Mitra: Kes lama diaudit, senarai penerima dana dipamer telus
Oleh AMREE AHMAD

19 April 2023, 3:30 pm
PUTRAJAYA – Unit Transformasi Masyarakat India Malaysia (Mitra) akan melakukan audit secara menyeluruh terhadap segala isu yang pernah berlaku dalam agensi khas tersebut.
Pengerusi Jawatankuasa Khas Mitra, Datuk Ramanan Ramakrishan berkata, pihaknya akan meminta Jabatan Audit Negara melakukan proses berkenaan dalam masa terdekat.
“Saya bukan ‘pemburu syaitan’ yang mahu cari salah sesiapa tetapi berharap langkah ini bakal membolehkan Mitra bergerak baik selepas ini,” katanya pada sidang akhbar selepas mengetuai mesyuarat pertama jawatankuasa itu di sini tadi.
Mitra dilancarkan Datuk Seri Najib Tun Razak pada 2013 dengan asalnya sebagai Unit Pembangunan Sosioekonomi Masyarakat India sebelum dibubarkan oleh Pakatan Harapan.
Mengulas lanjut, Ramanan yang juga Ahli Parlimen Sungai Buloh dan Timbalan Ketua Penerangan PKR berkata, Mitra kali ini berimej baru dengan disertai MIC, PKR dan DAP.
“Saya beri jaminan bahawa kami telus meskipun ada wakil pelbagai parti berbeza kerana matlamat kami demi pembangunan masyarakat India termasuk India Muslim,” katanya.

Sementara itu, ditanya mengenai tempoh masa proses pengauditan, beliau berkata, ia terpulang kepada Jabatan Audit Negara tanpa perlu tergesa-gesa bagi mengenal pasti isu ketirisan berlaku. – KOSMO! ONLINE


Jho Low beri wang AS$20 juta kepada Pras Michel untuk bergambar dengan Obama
Oleh KOSMO!

19 April 2023, 3:30 pm
WASHINGTON – Penyanyi rap Amerika Syarikat (AS), Pras Michel memaklumkan pihak juri bahawa wang yang diterima daripada ahli perniagaan dalam buruan, Jho Low untuk membantunya bergambar dengan bekas presiden, Barack Obama adalah ‘wang bebas’, lapor stesen penyiaran CNN semalam.
Ahli kumpulan Fugees itu mengeluarkan kenyataan tersebut ketika membela dirinya di mahkamah.
Michel didakwa secara haram menggunakan dana selama beberapa tahun daripada Jho Low untuk mengembangkan pengaruh ahli perniagaan dari Malaysia itu ke AS. Ia termasuk dakwaan cubaan untuk menghalang Jabatan Kehakiman AS daripada menyiasat Jho Low.
“Saya melihatnya sebagai ‘wang bebas’,” kata Michel. Menurut laporan, dia didakwa dibayar sebanyak AS$20 juta (RM88.6 juta) oleh Jho Low untuk bergambar dengan Obama.
Michel telah didakwa atas tuduhan bersubahat, mengganggu saksi dan gagal mendaftar untuk bertindak bagi pihak ejen asing, namun dia mengaku tidak bersalah.
Tambah Michel, selepas menerima wang itu, dia menggunakan sebahagian daripadanya untuk membawa beberapa rakannya bagi menghadiri majlis makan malam kempen untuk Obama di mana setiap satu kerusi berharga $40,000 (RM177,240).

“Saya memberikan wang saya kepada mereka untuk membuat sumbangan dana,” katanya sambil mengakui tidak menyedari ia merupakan satu kesalahan.
Dia turut menolak pertanyaan pendakwa raya yang mengatakan wang itu digunakan untuk membuat sumbangan politik. – Agensi


11 motosikal disita dalam tempoh 2 jam
Oleh ISWAN SHAFIQ ISA

19 April 2023, 3:25 pm
SEBERANG PERAI – Sebanyak 11 buah motosikal disita hanya tempoh dua jam operasi sempena Hari Raya Aidilfitri atau Ops HRA oleh Jabatan Pengangkutan Jalan (JPJ) Pulau Pinang hari ini.
Pengarah JPJ negeri, Adenan Md. Isa berkata, operasi yang dijalankan di lorong motosikal berhampiran Jambatan Pulau Pinang itu bermula seawal 9 pagi dengan kehadiran kira-kira 20 anggota.
Menurutnya, kesemua 11 motosikal itu termasuk yang ditunggang oleh beberapa warga asing disita atas dua kesalahan utama iaitu penunggangnya tidak memiliki lesen memandu dan lesen kenderaan motor (LKM) atau cukai jalan serta insurans yang tamat tempoh.
“Sebenarnya, kita tahan penunggang-penunggang motosikal ini dengan tujuan untuk memberhentikan kesalahan mereka. Jadi, apabila mahu menuntut semula motosikal (yang disita), mereka terpaksa perbaharui cukai jalan dan perlu mempunyai lesen memandu (yang sah),” katanya kepada pemberita ketika meninjau Ops HRA tersebut.
Dalam pada itu katanya, JPJ memberi tumpuan terhadap sembilan kesalahan utama dalam Ops HRA termasuk yang turut melibatkan kenderaan lain seperti kereta persendirian dan sebagainya.
Beliau berkata, antara kesalahan itu termasuklah memandu melebihi had laju, tidak mematuhi isyarat lalu lintas (melanggar lampu merah), memotong di garisan berkembar dan memandu di lorong kecemasan.

“Untuk kesalahan seperti penggunaan telefon bimbit ketika memandu, memang sentiasa ada penguatkuasaan dan dalam hal ini, JPJ turut membuat penyamaran bagi mengesan pengguna kenderaan yang menggunakan telefon bimbit ketika memandu.
“InsyaAllah, selepas Aidilfitri nanti kita akan tingkatkan penguatkuasaan termasuk berkaitan cermin gelap kerana kita percaya bahawa salah satu punca kita sukar mengesan pemandu kenderaan yang menggunakan telefon bimbit ketika memandu adalah disebabkan oleh penggunaan cermin gelap,” katanya.
Sementara itu, beliau berkata, pihaknya hanya memfokuskan motosikal untuk sekatan jalan raya atau SJR ketika ini khususnya di lorong khas seperti berhampiran plaza tol bagi mengelakkan kesesakan. – KOSMO! ONLINE


25 banduan dibebas secara berlesen pulang beraya
Oleh ROHANA MOHD. NAWI

19 April 2023, 3:06 pm
MACHANG – Seramai 25 banduan yang menjalani hukuman kurang setahun di Pusat Koreksional Machang di sini gembira selepas dibebaskan menerusi Pelepasan Banduan Secara Lesen (PBSL) Ihsan Madani ‘Kepulangan Yang Dinanti’ hari ini.
Pengarah Pusat Koreksional Machang, Penolong Kanan Komisioner Penjara Machang, Mohd. Nasir Yusof, berkata kesemua banduan yang berusia antara 20 hingga 60 tahun itu dibebaskan bagi membolehkan mereka menjalani hukuman dalam kalangan masyarakat.
Menurutnya, kesemua banduan yang menjalani PBSL terdiri daripada pesalah kes penyalahgunaan dadah dan mereka berpeluang memperoleh pekerjaan menerusi pemantauan dilakukan oleh pihak penjara sehingga tempoh sebenar berakhir.
“Seramai lima banduan dibebaskan diserahkan kepada keluarga masing-masing. Baki 20 orang lagi diserahkan kepada majikan bagi membolehkan mereka bekerja.
“Kita memberi peluang pekerjaan kepada Orang Bekas Banduan (OBB) yang melalui program PBSL,” katanya pada sidang akhbar selepas Majlis PBSL Insan Madani ‘Kepulangan Yang Dinanti’ Sempena Hari Raya Aidilfitri Tahun 2023 Peringkat Pusat Koreksional Machang di sini hari ini.
Mohd. Nasir memberitahu, setiap banduan yang layak dibebaskan secara berlesen itu mengikut syarat-syarat yang ditetapkan oleh pihak penjara dengan menghabiskan baki hukuman antara sebulan hingga tiga bulan.

Katanya, Jabatan Penjara menaruh harapan agar banduan yang dibebaskan itu menunjukkan semangat yang tinggi dan komited dengan kerja yang diberikan oleh majikan masing-masing.
“Sepanjang banduan bekerja, mereka akan dipantau oleh Pegawai Penjara Daerah (PPD) dan tingkah laku mereka akan dinilai dan akan mempengaruhi keputusan PBSL. Kita telah melalui dimensi baharu dalam dunia pengurusan pesalah dan tidak hanya memberi fokus kepada pelaksanaan hukuman semata-mata.
“Oleh itu, kita telah melebarkan fungsi penyelarasan dengan keperluan masyarakat kini yang lebih memerlukan khidmat sebagai pegawai pemulihan dan bukannya pegawai pelaksana hukuman semata-mata,” ujarnya. – KOSMO! ONLINE


Mahkamah: Bekas COO didakwa guna jawatan untuk dapat suapan
Oleh SITI NUR MAS ERAH AMRAN

19 April 2023, 3:01 pm
SEBERANG PERAI – Seorang pengurus teknologi maklumat mengaku tidak bersalah di Mahkamah Sesyen Khas Rasuah di sini hari ini atas dua pertuduhan menyalah guna jawatan bagi mendapatkan suapan membabitkan kontrak bernilai RM415,397 tujuh tahun lalu.
Tertuduh, Aziedy Abdul Talib, 42, walau bagaimanapun mengaku tidak bersalah dan mohon dibicarakan selepas kedua-dua pertuduhan dibacakan di hadapan Hakim Zulhazmi Abdullah.
Mengikut pertuduhan pertama, Aziedy yang ketika itu Ketua Pegawai Operasi memangku tugas Ketua Pegawai Eksekutif di Mutiara.Com Sdn. Bhd. telah menggunakan jawatannya untuk mendapatkan suapan apabila meluluskan syarikat ATR Resources Enterprise milik adiknya sebagai pembekal peralatan kamera litar tertutup (CCTV) bagi projek Pangsapuri Seri Bayu bernilai RM223,586.
Bagi pertuduhan kedua, tertuduh didakwa menggunakan jawatannya untuk mendapatkan suapan bagi adik kandungnya apabila meluluskan syarikat sama bagi pemasangan interkom projek pangsapuri sama bernilai RM191,811.
Kedua-dua kesalahan itu didakwa dilakukan di pejabat Mutiara.Com Sdn. Bhd., Tingkat 14 Menara UMNO, Jalan Macalister pada 4 Februari dan 14 Jun 2016.
Bagi kedua-dua pertuduhan, Aziedy didakwa mengikut Seksyen 23 (1) Akta Suruhanjaya Pencegahan Rasuah Malaysia 2009 (Akta 694) dan boleh dihukum di bawah 24(1) akta sama.

Timbalan Pendakwa Raya Suruhanjaya Pencegahan Rasuah Malaysia (SPRM), Noor Azura Zulkifli memohon tertuduh diikat jamin RM20,000 bagi setiap pertuduhan dengan seorang penjamin.
Bagaimanapun, peguam bela Arafas Abd Razak memohon jaminan minimum dikenakan anak guamnya atas faktor terpaksa menanggung ibu bapa yang sakit tua selain perlu menyara isteri, dua anak dan seorang adik.
Selain itu, tertuduh juga baharu sahaja bekerja sebagai pengurus IT dengan pendapatan bulanan berjumlah RM7,500.
Mahkamah kemudiannya membenarkan tertuduh diikat jamin RM20,000 untuk kedua-dua pertuduhan selain perlu menyerahkan pasport kepada mahkamah dan melaporkan diri ke pejabat SPRM setiap bulan.
Tertuduh juga tidak dibenarkan mengganggu saksi pendakwaan sehingga kes selesai. Tarikh sebutan kes seterusnya ditetapkan 30 Mei ini. – KOSMO! ONLINE


UDA sumbang zakat RM30,000 kepada anak asnaf, yatim
Oleh KOSMO!

19 April 2023, 3:12 pm
PETALING JAYA – UDA Holdings Berhad (UDA) telah menyampaikan sumbangan zakat berjumlah RM30,000 kepada anak asnaf dan yatim di tiga institusi kebajikan, semalam.
Sumbangan menerusi program tanggungjawab sosial korporat (CSR) UDA Cares itu disampaikan sempena Majlis Berbuka Puasa UDA Mall Bersama Asnaf, di Malaysia Grand Bazaar, Hab Bukit Bintang City Centre, Kuala Lumpur.
Ia disalurkan kepada Pusat Jagaan Anak Yatim / Saudara Baru An-Najjah, Pertubuhan Kebajikan Asnaf An-Naafi Kuala Lumpur dan Madrasah Tahfiz Al-Quran Wassunah.
Selain itu, seramai 50 anak anak yatim dan asnaf daripada Pusat Jagaan Anak Yatim / Saudara Baru An-Najjah dan Pertubuhan Kebajikan Asnaf An-Naafi Kuala Lumpur turut diraikan pada majlis tersebut.
Mereka juga menerima RM250 setiap seorang berupa pakaian dan kelengkapan hari raya serta wang tunai.
Naib Presiden Kanan Bahagian Pelaburan dan Pengurusan Harta UDA, Mohd Nazri Jamiran, berkata, UDA komited bersama kementerian menyumbang kepada masyarakat.

Beliau dalam ucapannya mewakili Ketua Pegawai Eksekutif UDA, Datuk Seri Mohd. Salem Kailany, berharap supaya usaha itu dapat menyumbang ke arah kesejahteraan masyarakat bertepatan dengan konsep Malaysia Madani.
“Semoga sumbangan ini mampu mengukir senyuman serta memberi keceriaan buat mereka dalam meraikan Syawal.
“Majlis ini juga bertujuan memberi hebahkan mengenai Malaysia Grand Bazaar (MGB), sebuah kompleks beli-belah artisanal pertama di Kuala Lumpur di bawah seliaan UDA.
“MGB ini juga dijadikan sebagai salah satu platform buat para usahawan yang baru mengorak langkah dalam bidang keusahawanan,” katanya.
Sepanjang Ramadan 2023, UDA telah mengagihkan sumbangan zakat berjumlah RM205,600 kepada 15 buah pusat pertubuhan dan rumah kebajikan. – KOSMO! ONLINE


Jalan Gua Musang mula dibanjiri kenderaan perantau balik beraya
Oleh AIMUNI TUAN LAH

19 April 2023, 3:50 pm
GUA MUSANG – Pusat bandar Gua Musang di sini dilihat semakin sibuk hari ini dengan pertambahan kenderaan perantau yang pulang untuk bercuti ke kampung halaman sempena sambutan Hari Raya Aidilfitri.
Tinjauan Kosmo! di jalan alternatif Gua Musang-Kuala Lipis mendapati, jumlah kenderaan bertambah sejak pagi tadi, namun trafik masih lancar dan terkawal.
Seorang pekerja swasta, Nur Shazlin Imran, 35, berkata, dia bertolak kira-kira pukul 6.30 pagi tadi dari rumahnya di Selangor untuk pulang ke kampung untuk mengelak tersangkut dalam kesesakan lalu lintas.
“Saya berdepan kesesakan sepanjang perjalanan terutamanya di kawasan bandar seperti di Raub, Kuala Lipis dan Merapoh, Pahang disebabkan ramai yang mengambil peluang untuk menikmati tol percuma yang diumumkan kerajaan dan saya menjangkakan keadaan semakin sesak dengan kenderaan petang ini,” katanya.
Seorang lagi pengguna jalan, Mohd. Helmi Mohd. Darus, 40, berkata, dia menggunakan lencongan jalan alternatif Gua Musang-Kuala Lipis untuk pulang ke Tanah Merah.
Sementara itu, Ketua Polis Daerah Gua Musang, Superintendan Sik Choon Foo berkata, melalui pemantauan pihak trafik IPD Gua Musang, berlaku pertambahan kenderaan dari arah Kuala Lumpur menghala masuk ke Kelantan.

Katanya, bagaimanapun, keadaan masih lancar buat masa ni dan kemungkinan petang ini atau esok akan berlaku lagi pertambahan kenderaan luar masuk ke Gua Musang – KOSMO! ONLINE


Lelaki ceroboh balai, gigit jari polis hingga putus
Oleh NURUL IZZATI ZAINI

19 April 2023, 3:42 pm
KUALA LUMPUR – Bukan sahaja mengugut ingin menyimbah asid, seorang lelaki malah bertindak luar kawalan apabila menggigit jari manis seorang anggota polis sehingga putus, dalam satu kejadian di hadapan Pos Pengawal Balai Polis Sungai Besi, kelmarin.
Ketua Polis Daerah Cheras, Asisten Komisioner Zam Halim Jamaluddin berkata, ketika kejadian yang berlaku pada pukul 10.15 malam itu, pengadu bersama seorang rakan sekerja sedang bertugas.
“Seorang lelaki warga negara berusia 34 tahun datang dan menjerit mahu menyimbah asid. Suspek kemudian menyimbah muka dan badan pengadu menggunakan air botol mineral sebelum bertindak meluru masuk ke dalam perkarangan balai.
“Suspek juga membaling satu tin Red Bull ke arah dinding kaca sebelah kiri dan mengakibatkannya pecah. Setelah itu, berlakunya pergelutan antara pengadu, dua orang rakan sekerja dan suspek.
“Bertindak agresif, suspek kemudian menggigit jari manis tangan kanan salah seorang rakan sekerja pengadu sehingga putus di bahagian hujung jari,” katanya dalam kenyataan hari ini.
Ujar Zam Halim lagi, suspek yang mengalami kecederaan ringan berjaya ditangkap dan hasil siasatan mendapati terdapat rekod dikehendaki polis berkenaan satu kes penipuan.

“Ujian saringan awal air kencing suspek juga didapati positif ‘Amphetamine’ dan ‘Methamphetamine’ serta suspek pernah mendapat rawatan psikiatri pada tahun 2020, tetapi tidak memiliki sebarang kad rawatan mental,” ujarnya.
Kes disiasat di bawah Seksyen 325/427 Kanun Keseksaan dan Seksyen 90 Akta Polis 1967 dan reman ke atas suspek telah dibenarkan selama empat hari bermula semalam hingga 21 April. – KOSMO! ONLINE


14 penyokong TFC, Melaka merokok dalam stadium dikompaun
Oleh KAMALIZA KAMARUDDIN

19 April 2023, 3:37 pm
KUALA NERUS – Gara-gara menghisap rokok di dalam stadium, seramai 14 penyokong Terengganu FC (TFC) dan Melaka FC dikompaun Jabatan Kesihatan Negeri Terengganu (JKNT) baru-baru ini.
Mereka dikompaun sewaktu menyaksikan perlawanan pusingan kedua Piala FA di stadium Sultan Mizan Zainal Abidin di sini pada Jumaat lalu.
Pengarah Kesihatan Terengganu, Datuk Dr Kasemani Embong berkata, sebanyak 14 notis kompaun bernilai keseluruhan RM2,500 telah dikeluarkan dalam Ops Gomo Asap Khas berkenaan.
Beliau berkata, sebelum ini, pihaknya menerima banyak aduan tentang sikap segelintir penonton yang gemar merokok ketika menyaksikan perlawanan bola sepak di stadium.
“Stadium merupakan salah satu kawasan larangan merokok. Kita juga bimbang asap rokok tersebut boleh menjejaskan kesihatan penonton lain khususnya wanita, kanak-kanak dan warg emas.
“Sehubungan itu, operasi penguatkuasaan tersebut juga bertujuan meningkatkan lagi kesedaran dalam kalangan masyarakat,” katanya ketika dihubungi Kosmo! di sini hari ini.

Operasi mengikut Peraturan- Peraturan Kawalan Hasil Tembakau 2004 tersebut disertai 58 anggota penguatkuasa kesihatan.
Kasemani berkata, pembayaran kompaun atas kesalahan merokok berkenaan boleh dilakukan di pejabat kesihatan berhampiran. – KOSMO! ONLINE


Tol Rahmah Percuma: Kerajaan tanggung RM93 juta
Oleh CHERINE JON

19 April 2023, 3:44 pm
KUCHING – Kerajaan menanggung kira-kira RM93 juta untuk melaksanakan Tol Rahmah Percuma, yang bermula hari ini sehingga 21 April.
Timbalan Menteri Kewangan I, Datuk Seri Ahmad Maslan berkata jumlah itu adalah anggaran awal yang diperolehi daripada Pejabat Belanjawan Negara, yang diberikan oleh Kementerian Kerja Raya.
“Kerajaan akan membayar kepada semua pemilik konsesi lebuh raya yang terlibat,” katanya.
Beliau berkata demikian pada sidang media di Akademi Percukaian Malaysia, di sini hari ini selepas menyempurnakan Penyerahan Sumbangan Lembaga Hasil Dalam Negeri (LHDN) kepada seramai 30 orang asnaf dari kawasan Petra Jaya.
Ahmad berkata meskipun kos itu memberi kesan kepada kewangan negara, namun ia dianggap sebagai sumbangan raya kepada rakyat.
“Ini sebagai wang raya kepada rakyat, bantuan kepada rakyat sebab pada Hari Raya Aidilfitri, ramai yang pergi ke sana sini untuk bertemu sahabat dan sanak saudara.

“Masa itu adalah bagi mengukuhkan hubungan antara kaum dengan ziarah menziarah, dan saya kira kos itu berpadanan dengan hasrat kerajaan untuk membantu rakyat,” katanya.
Perdana Menteri Datuk Seri Anwar Ibrahim semalam mengumumkan kerajaan bersetuju melaksanakan Tol Rahmah Percuma iaitu pengecualian bayaran tol selama empat hari untuk dinikmati oleh semua pengguna jalan raya yang akan pulang ke kampung halaman sempena Aidilfitri ini bermula dari 19 April hingga 21 April 2023 dan juga pada 24 April depan.
Pelaksanaan Tol Rahmah Percuma akan melibatkan 33 lebuh raya bagi semua kelas kenderaan. – KOSMO! ONLINE


Suami tangkap isteri berkhalwat dengan rakan ketika pulang sahur
Oleh KOSMO!

20 April 2023, 9:00 pm
JAKARTA – Seorang lelaki di Surabaya, Indonesia menangkap isterinya sedang berdua-duaan dengan rakannya sendiri di rumah mereka ketika waktu sahur, lapor laman berita Tribunnews kelmarin.
Lebih menyedihkan adalah apabila kedua-dua pasangan kekasih itu tidak menunjukkan reaksi  menyesal, malah mereka mengakui saling mencintai.
Berdasarkan video yang dimuat naik di laman Facebook, lelaki bernama Chotib berkata, dia menangkap isteri dan rakannya berkhalwat di rumah mereka ketika pukul 2 pagi (waktu tempatan).
“Pulang sahaja dari kerja, saya diberi ‘kejutan’ oleh isteri pada pukul 2 pagi. Dia berdua-duaan dengan kekasihnya iaitu rakan saya sendiri,” kata Chotib.
Kedua-dua pasangan kekasih itu dilihat tidak menunjukkan reaksi takut dan menjawab segala soalan daripada Chotib dengan bersahaja.
“Anda mahu berpisah dengan saya? Anda telah curang bersama Darno,” kata Chotib.

“Ya,” jawab isterinya sambil memalingkan muka daripada Chotib.
Ketika ditanya adakah dia mencintai kekasihnya, si isteri menjawab: “Ya, cinta.”
Dia bahkan tidak takut apabila Chotib mengugut untuk memberitahu ibu bapa wanita tersebut mengenai perkara itu.
“Beritahu sahaja. Saya tidak malu, mengapa saya perlu malu?” ujarnya.
Chotib dan isterinya dikatakan mempunyai seorang cahaya mata hasil daripada perkahwinan mereka. – Agensi


Hari Raya Aidilfitri disambut 22 April
Oleh KOSMO!

20 April 2023, 8:04 pm
PETALING JAYA – Sambutan Hari Raya Aidilfitri bagi negeri-negeri seluruh Malaysia tahun ini ditetapkan pada 22 April bersamaan hari Sabtu.
Pengumuman itu dibuat oleh Penyimpan Mohor Besar Raja-Raja, Tan Sri Syed Daniel Syed Ahmad yang memakai baju Melayu warna coklat menerusi siaran langsung khas di sebuah stesen televisyen.
Penetapan tarikh 22 April 2023 itu sekali gus menamatkan spekulasi umat Islam Malaysia bakal berdepan raya mengejut sekali lagi.
Tahun lalu umat Islam negara ini menyambut Hari Raya Aidilfitri pada 2 Mei iaitu lebih awal berbanding dijadualkan pada 3 Mei 2022. – KOSMO! ONLINE


Ramai pekerja muda maut jalan raya
Oleh MOHD YUNUS YAKKUB

20 April 2023, 8:39 pm
SHAH ALAM – Golongan individu berusia 35 tahun adalah kumpulan pekerja paling ramai maut dalam nahas jalan raya di negara ini.
Ketua Eksekutif Pertubuhan Keselamatan Sosial (Perkeso) Datuk Seri Dr. Mohammed Azman Aziz Mohammed berkata, ini menyumbang kepada 45 peratus dengan golongan itu merupakan sumber tenaga kerja yang produktif dan penyumbang utama kepada ekonomi keluarga dan juga negara.
Katanya, berdasarkan statistik Perkeso menunjukkan sebanyak 32,976 kes kemalangan perjalanan melibatkan pencarum Perkeso.
“Daripada jumlah itu didapati 651 kes adalah kemalangan maut sepanjang tahun lalu.
“Ini bermakna, secara puratanya, pada setiap hari berlaku dua pekerja maut berpunca daripada kemalangan semasa perjalanan atau berulang alik dari atau ke tempat kerja,” katanya ketika berucap hari ini.
Teks ucapan beliau disampaikan Timbalan Ketua Eksekutif (Operasi) Perkeso, John Riba Marin pada majilis kempen keselamatan jalan raya sempena perayaan Hari Raya Aidilfitri tahun 2023 peringkat kontinjen Selangor kerjasama Perkeso dan Polis Kontinjen Selangor.

Mengulas lanjut, Mohammed Azman berkata, terdapat 171 kes kemalangan maut direkodkan daripada 7,136 kemalangan jalan raya melibatkan pekerja yang dilindungi Perkeso di Selangor pada tahun lalu.
“Penyumbang tertinggi bagi pekerja di Selangor adalah daripada sektor pembuatan, perkhidmatan dan pertanian,” katanya. – KOSMO! ONLINE


View Chin dedah hak penjagaan tiga anak
Oleh KOSMO!

20 April 2023, 11:33 pm
PETALING JAYA – Pempengaruh media sosial View Chin hari ini mendedahkan bahawa hak penjagaan tiga anaknya adalah dibawah jagaannya.
View Chin atau nama sebenar View Chin Hau dalam satu hantaran di Facebook memaklumkan, ramai pihak bertanya mengenai surat penceraiannya bersama bekas isteri Hau Sin Yi atau dikenali Ah Moi dan ia didedahkan di media sosial bukan kerana ingin menjatuhkan mana-mana pihak.
“Banyak (orang) yang bertanya mengenai surat cerai saya, di sini telah tulis tiga anak saya dalam penjagaan saya. Sepanjang anak-anak dalam penjagaan saya, saya tak pernah limitkan untuk dia (bekas isteri) tengok anak saya.
“Sebelum kami bercerai semua ini telah ada kata sepakat antara kami berdua.Tetapi anak saya tiada dengan saya sudah enam hari dan saya tidak tahu mana mereka pergi,” katanya.
View Chin berkata, beliau tidak suka berkongsi masalah pribadinya di media sosial, namun ketiadaan anak-anaknya membuatkan dia buntu ketika ini.
“Ini sudah enam hari kenapa saya berdiam dan saya tak bersuara sebab saya tak suka benda peribadi disiarkan di media sosial. Biarkan pihak mahkamah yang ambil tindakan semua tentang masalah ini,” jelasnya.

Beliau turut mengucapkan terima kasih kepada mereka yang sentiasa memberi nasihat dan pandangan kepadanya selama kejadian itu berlaku dan akan fokus kepada membangunkan semula syarikat miliknya.
“Lepas ini saya akan fokus untuk bangunkan balik syarikat dan pasukan saya. Saya tidak akan tinggalkan pasukan saya sebab mereka perlukan saya untuk bangun.
“Saya berjanji akan terus bangun untuk penyokong, pelanggan, pasukan dan syarikat saya. Sebab benda ini memberi kesan kepada semua pihak, saya akan membalas budi kepada sesiapa yang telah memberi nasihat dan ada dengan saya sepanjang saya jatuh.
“Terima kasih yang mana ada masa saya jatuh terduduk, saya akan membalas jasa anda semua tak lama lagi. View Chin tak akan selamanya jatuh,” ujarnya. – KOSMO! ONLINE


Eksport nangka, produk akuakultur ke China dijangka melonjak
Oleh AMREE AHMAD

20 April 2023, 8:45 pm
PUTRAJAYA – Kementerian Pertanian dan Keterjaminan Makanan (KPKM) menyasarkan eksport buah nangka dan produk makanan akuakultur ke China bakal melonjak tahun ini.
Ia susulan pelaksanaan dua protokol baharu yang berkaitan keperluan pemeriksaan dan kuarantin dua bahan tersebut dimeterai kerajaan Malaysia dan China pada 1 April lalu.
KPKM menerusi kenyataan di sini hari ini berkata, pemeteraian rasmi itu membuka ruang pasaran eksport baharu Malaysia meneroka peluang potensi jualan di negara berkenaan.
“Pada masa ini, nilai eksport nangka negara ini sepanjang 2021 adalah sebanyak RM18.5 juta dengan pengimport utama ialah Singapura, Czechia dan Jerman,” katanya.
Malahan ujar KPKM, buah eksotik tropika tersebut turut mendapat permintaan di Hong Kong dan Emiriah Arab Bersatu kerana sesuai dimakan mentah serta ada banyak khasiat.
Justeru, pemeteraian protokol dengan China dijangka memperluaskan pasaran nangka Malaysia dengan sasaran nilai eksport mampu mencecah sebanyak RM10 juta setahun.

Begitu juga produk industri makanan akuakultur kerana sebelum ini jelas KPKM, Malaysia hanya dibenarkan untuk mengeksport tepung ikan atau fish meal ke negara berkenaan.
Sehubungan pelaksanaan protokol baharu itu, ia berupaya membuka peluang untuk para pengilang Malaysia memasarkan produk makanan akuakultur yang lebih meluas di China.
“Bahkan KPKM menyasarkan potensi eksport produk tersebut ke negara berkenaan jika tiada masalah besar dapat mencapai nilai RM42 juta setahun,” tambah kenyataan itu lagi.
Ketika ini, Malaysia cuma mengeksport makanan akuakultur ke beberapa negara dengan pengimport terbesar ialah Arab Saudi, Brunei, Singapura, Taiwan, Thailand dan Vietnam.
Pasaran enam negara di benua Asia tersebut menyaksikan nilai keseluruhan jualan produk berkenaan mencecah sebanyak RM53 juta yang pernah direkodkan KPKM pada 2021.
Pemain industri yang berminat untuk mendaftar sebagai pengeksport buah nangka ke China boleh menghubungi Jabatan Pertanian dengan e-mel terus kepada [email protected].
Sementara bagi pendaftaran pengeksport makanan akuakultur ke negara itu pula boleh menghubungi Jabatan Perikanan dengan mengemukakan e-mel kepada [email protected].
“KPKM menjangkakan pelaksanaan dua protokol ini bakal menggalakkan perkembangan pesat industri tanaman nangka dan pasaran makanan akuakultur ke China,” jelasnya.
Malaysia memeterai protokol tersebut dengan pihak kastam China ketika lawatan rasmi Perdana Menteri, Datuk Seri Anwar Ibrahim ke negara berkenaan pada akhir bulan lepas.
Ia ditandatangani Menteri Luar, Datuk Seri Dr. Zambry Abd. Kadir yang mewakili Malaysia manakala kerajaan China pula oleh Menteri Pentadbiran Umum Kastam, Yu Jianhua. – KOSMO! ONLINE


Agong, Raja Permaisuri berkenan lihat gerhana matahari
Oleh MUHAMMAD NAJIEB AHMAD FUAD

20 April 2023, 8:24 pm
PETALING JAYA –  Yang di-Pertuan Agong., Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah berkenan berangkat ke sesi pencerapan gerhana matahari separa di pekarangan Istana Negara, hari ini.
Menerusi hantaran di Facebook Istana Negara memaklumkan, turut hadir bagi melihat gerhana berkenaan ialah Menteri Sains, Teknologi dan Inovasi (MOSTI) Chang Lih Kang dan Ketua Setiausaha Kementerian Datuk Ts. Dr. Aminuddin Hassim serta barisan pengurusan tertinggi Istana Negara.
Terdahulu, Seri Paduka Baginda berdua telah berkenan berangkat menunaikan solat sunat gerhana secara berjemaah di Surau Utama Istana Negara yang diimamkan oleh Penolong Pegawai Agama Istana Negara Ustaz Mohd Zuhairee Mohd Yatim manakala bacaan khutbah oleh Pegawai Agama Istana Negara Datuk Munir Md Salleh.
Fenomena Gerhana Matahari Separa adalah fenomena yang jarang berlaku dengan kali terakhir adalah pada 21 Jun 2020 dan ia hanya akan berlaku semula pada 2 Ogos 2027, iaitu sekitar empat tahun lagi. – KOSMO! ONLINE


Tiada SOP khas Covid-19 sempena Aidilfitri tahun ini – KKM
Oleh KHAIRUL MOHD. ALI

20 April 2023, 8:35 pm
KULAI – Kerajaan tidak bercadang untuk menetapkan sebarang prosedur operasi standard (SOP) Covid-19 khas buat rakyat menjelang sambutan perayaan Aidilfitri tahun ini walaupun berlaku peningkatan kes baharu ketika ini.
Menteri Kesihatan, Dr. Zaliha Mustafa berkata, hal itu kerana langkah pencegahan yang telah dilaksana ketika ini diyakini mencukupi untuk mengawal penularan wabak berkenaan.
Sehubungan itu katanya, rakyat tidak perlu berasa panik kerana walaupun berlaku peningkatan, namun situasinya masih dalam keadaan terkawal.
“Memang jumlah kes Covid-19 sedang meningkat, tetapi masih dalam keadaan yang terkawal. Ini kerana penularan baharu melibatkan sub varian Omicron.
“Jadi walaupun ia mudah untuk berjangkit tetapi tahap keterukan bagi kes-kes itu adalah sangat rendah, jadi tidak perlu berasa bimbang,” katanya kepada pemberita selepas menghadiri Majlis Lawatan dan Sumbangan Aidilfitri di Hospital Temenggong Seri Maharaja Tun Ibrahim, di sini hari ini.
Tambah Dr. Zaliha, Kementerian Kesihatan bagaimanapun tetap menggalak masyarakat untuk mengambil langkah berjaga-jaga sepanjang tempoh perayaan Aidilfitri ini, khususnya ketika mengadakan kunjungan.

“Pada musim perayaan ini, pastinya akan ada kunjung mengunjung, dan makan-makan, jadi kita minta masyarakat awam peka. Sekiranya mereka berasa kurang sihat, lakukan ujian saringan sekiranya perlu.
“Jika benar mereka dijangkiti, ambil langkah pencegahan dengan menjaga jarak dan pergaulan, manakala langkah pencegahan lain seperti memakai pelitup muka, kerap membasuh tangan dan menjaga kebersihan amat digalakkan,” ujarnya.
Daripada 9 April hingga 15 April tahun ini, sebanyak 5,149 kes Covid-19 baharu telah dilaporkan, dengan jumlah kumulatif kes yang dikesan sejak penularannya di negara ini telah melebihi 5 juta kes.
Sementara itu, Dr. Zaliha turut memberitahu, KKM telah mempunyai senarai pendek beberapa calon untuk mengisi kekosongan jawatan Ketua Pengarah Kesihatan yang ditinggalkan Tan Sri Dr. Noor Hisham Abdullah yang bersara wajib Jumaat ini.
Noor Hisham telah menjawat jawatan sebagai ketua pengarah sejak 2013, manakala sepanjang tempoh 35 tahun dalam perkhidmatan, beliau antara individu penting ketika negara berdepan krisis kesihatan ketika pandemik Covid-19.
Malahan, beliau juga dianggap ‘wira’ rakyat melalui pencapaian terbaik pasukan kesihatan di bawah pimpinannya dalam memerangi penularan virus itu.- KOSMO! ONLINE


Polis beri amaran tegas kepada pembakar mercun
Oleh MOHD YUNUS YAKKUB

20 April 2023, 8:30 pm
SHAH ALAM – Bakar mercun mengikut prosedur atau berdepan tindakan undang-undang.
Itu amaran Ketua Polis Selangor, Datuk Hussein Omar Khan berhubung tindakan segelintir individu tidak bertanggungjawab yang boleh menyebabkan kecederaan atau harta benda.
Kata Hussein, pihaknya ada menerima beberapa laporan berhubung pembakaran mercun seperti di Gombak yang menyebabkan kecederaan selain membakar di jalan raya (Lebuh Raya Lingkaran Tengah 2 (MRR2), Ampang).
“Bakar mercun ini mesti mengikut peraturan ditetapkan di tempat lapang dan bukan depan rumah jiran atau tengah malam sehingga menganggu ketenteraman awam dan menuju kepada orang lain.
“Tindakan boleh diambil mengikut Akta letupan di mana penggunaan bahan api atau letupan tidak mengikut prosedur atau mendapat lesen,” katanya ketika ditemui pemberita hari ini.
Terdahulu, beliau merasmikan kempen keselamatan jalan raya sempena perayaan Hari Raya Aidilfitri tahun 2023 peringkat kontinjen Selangor kerjasama Pertubuhan Keselamatan Sosial (Perkeso) di Dataran Kemerdekaan di sini.

Minggu lalu, Setiausaha Polis Diraja Malaysia (PDRM), Datuk Noorsiah Mohd. Saaduddin menegaskan bunga api merupakan bahan letupan dikategorikan sebagai Dangerous Good Cargo (DGC) dan Hazard Class Division (HCD).
Bermain bunga api melebihi pukul 12 tengah malam boleh dikenakan tindakan di bawah Seksyen 13 Akta Kesalahan Kecil 1955 [Akta 336].
Tindakan sengaja menyebabkan letupan atau menyimpan bahan letupan dengan niat menyebabkan bahaya kepada nyawa atau harta benda boleh dikenakan hukuman di bawah Seksyen 7 Akta Bahan Letupan 1957 iaitu penjara tujuh tahun atau denda RM10,000 atau kedua-duanya.
Dalam pada itu, seramai 782 anggota dan pegawai bertugas sepanjang Ops Selamat ini di seluruh Selangor selain terdapat pasukan khusus dalam melakukan siasatan kemalangan jalan raya dan jenayah.
“Terdapat 62 hot spot kemalangan jalan raya dengan kesesakan berlaku di pinggiran negeri seperti Gombak, Kuala Langat, Hulu Langat, Kuala Selangor dan Sepang.
“Kita juga mengenalpasti enam black spot iaitu lokasi yang kerapnya berlaku kemalangan dengan meletakkan anggota dan rondaan lebih di kawasan ini,” katanya. -KOSMO! ONLINE


Saman gagal pamer cukai jalan: anggota akan dikenakan tindakan tataterbib
Oleh AZMI NORDIN

20 April 2023, 8:17 pm
PETALING JAYA – Siasatan menjurus kepada tindakan tatatertib dikenakan terhadap seorang anggota polis peronda yang mengeluarkan saman kepada individu gagal mempamerkan cukai jalan di Jalan Lapangan Terbang Sultan Abdul Aziz Shah, di sini, Ahad lalu.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, anggota polis berkenaan masih bertugas seperti biasa buat masa ini.
“Kita sudah mengambil keterangan anggota polis berkenaan dengan individu berkenaan. Tiada alasan bagi anggota polis berkenaan melakukan kesilapan itu.
“Ini kerana taklimat sudah diadakan dan arahan sudah dikeluarkan di peringkat Bukit Aman supaya tidak mengeluarkan saman berkaitan kesalahan tidak mempamer lesen kenderaan motor,” katanya ketika ditemui pemberita pada Program Walkabout di Bazar Ramadan Kelana Jaya, di sini, hari ini.
Katanya, pihaknya masih belum ada keputusan berhubung tindakan yang dikenakan terhadap kecuaian anggota terbabit.
Sebelum ini, Kosmo! melaporkan siasatan dilakukan terhadap anggota polis peronda yang mengeluarkan saman terhadap individu gagal mempamerkan cukai jalan di Jalan Lapangan Terbang Sultan Abdul Aziz Shah, di sini, Ahad lalu.

Ketua Polis Daerah Petaling Jaya, Asisten Komisioner Mohamad Fakhrudin Abdul Hamid dipetik berkata, pihaknya telah mengesan satu hantaran dimuat naik pemilik akaun Facebook, Faiz Sulaiman mengenai saman yang dikenakan terhadapnya.
Dalam pada itu, Fakhrudin memaklumkan pihaknya baru menerima 54 permohonan orang ramai berhubung dengan Volunteer Smartphone Patrol (VSP).
Katanya, sempena Ops Selamat yang bermula hari ini sehingga 28 April hadapan bermulanya operasi rondaan di kawasan perumahan sekitar daerah ini.
“Kira-kira 1,350 anggota polis di daerah ini akan bertugas sepanjang Ops Selamat yang bertujuan mencegah jenayah dan memastikan kelancaran trafik,” ujarnya.-KOSMO! ONLINE.


Kelantan umum cuti peristiwa pada 25 April ini
Oleh MUHAMMAD AYMAN GHAFFA

20 April 2023, 8:53 pm
KOTA BHARU – Kerajaan Kelantan mengumumkan hari Selasa depan bersamaan dengan 25 April sebagai Hari Kelepasan Am atau cuti peristiwa sempena sambutan Hari Raya Aidilfitri.
Menteri Besar Kelantan, Datuk Ahmad Yakob dalam satu kenyataan berkata, cuti itu diberikan selepas Penyimpan Mohor Besar Raja-Raja, Tan Sri Syed Daniel Syed Ahmad mengisytiharkan Hari Raya Aidilfitri jatuh pada hari Sabtu iaitu 22 April.
Terdahulu, Kosmo! Online melaporkan, sambutan Hari Raya Aidilfitri bagi negeri-negeri seluruh Malaysia tahun ini ditetapkan pada 22 April.
Syed Daniel yang memakai baju Melayu warna coklat membuat pengumuman itu menerusi siaran langsung khas di sebuah stesen televisyen.
Penetapan tarikh 22 April 2023 itu sekali gus menamatkan spekulasi umat Islam Malaysia bakal berdepan raya mengejut sekali lagi.
Tahun lalu umat Islam negara ini menyambut Hari Raya Aidilfitri pada 2 Mei iaitu lebih awal berbanding dijadualkan pada 3 Mei 2022. – KOSMO! ONLINE


Suami isteri meninggal dunia selang sejam
Oleh KOSMO!

20 April 2023, 8:00 pm
JAKARTA – Kisah sepasang suami isteri warga emas di Indonesia menjadi tular apabila mereka menemui ajal dalam tempoh masa selang sejam, lapor laman berita Merdeka semalam.
Berdasarkan klip video yang tular di laman TikTok, orang ramai dilihat menghadiri majlis pengebumian jenazah pasangan dikenali sebagai Mbah Slamet dan Mbah Atun.
Menurut individu yang memuat naik video tersebut, Mbah Atun memberitahu bahawa dia tidak sanggup menahan kesedihan melihat suaminya meninggal dunia sehingga dia jatuh pengsan.
Selepas sejam kemudian, Mbah Atun pula disahkan meninggal dunia, menyusuli kematian Mbah Slamet.
“Pada pagi ini, jiran saya, Mbah Slamet meninggal dunia. Isterinya, Mbah Atun tidak dapat menahan tangisan dan kesedihannya sehinggakan dia tiba-tiba pengsan.
“Selang sejam kemudian, dia menghembuskan nafas terakhir, menyusuli suami tercinta.

“Inilah dia cinta sehidup semati. Mereka berdua pasangan suami isteri yang saling mengasihi dan setia hingga ke akhir hayat,” demikian menurut keterangan video tersebut.
Video itu menjadi tular dan menerima pelbagai komen daripada pengguna mefdia sosial.
“Definisi cinta sehidup semati. Semoga mati dalam keadaan husnul khotimah kedua-duanya,” kata seorang pengguna. – Agensi


Tak bercerai, Zulin Aziz, suami berbaik semula
Oleh HANISAH SELAMAT

20 April 2023, 7:28 pm
PETALING JAYA –  Tidak sampai tiga hari selepas memberi bayangan keberantakan rumah tangga yang sedang dihadapi, pelakon dan pengacara, Zulin Aziz pula meluahkan rasa syukur ikatan bersama suami tercinta, Farhan Norzaini kini bertaut kembali.
Kata Zulin atau nama sebenarnya, Farah Azleenda Abdul Aziz, mereka berdua kini dalam fasa berusaha memperbaiki hubungan sekali gus menyelesaikan permasalahan yang timbul.
“Berkat doa semua, kita cuba lagi. Kita boleh jadi lebih baik dari sebelum ini. Kita bagi peluang dan ruang.
“Semoga sentiasa dalam lindungan Allah SWT. Terima kasih mendoakan kami, ujian ini sangat berat tapi hikmah dia sangat indah.
“Alhamdulillah,” luahnya dalam hantaran di Instagram.
Menerusi perkongsian sama, Zulin yang bergelar isteri lebih setahun lalu turut menyertakan gambar dua bentuk cincin menandakan simbol penyatuan pengantin lelaki dan perempuan.

Biarpun tidak mendedahkan punca status terdahulu, bekas penyampai radio itu mengakui di sebalik hantarannya sebelum ini terselit hikmah tidak dijangka.
“Ada sebab kenapa hantaran itu berlaku. Dan ada hikmah di sebalik itu,” katanya lagi.
Kelmarin, pendedahan Zulin mengenai kemungkinan tidak dapat mempertahankan perkahwinan yang dibina dengan Farhan mengejutkan ramai.
Apatah lagi mereka kerap berkongsi momen manis serta dianggap antara pasangan selebriti romantis seolah-olah baharu semalam bergelar suami isteri.
Menambahkan lagi kerisauan peminat apabila gambar ahli perniagaan berusia 36 tahun itu juga tidak kelihatan lagi di Instagram aktres tersebut.
Meminta diberikan ruang, Zulin sebelum ini menangkis dakwaan pendedahan mengenai rumah tangga adalah untuk tujuan konten media sosial. – KOSMO! ONLINE


Pesara jadi pemilik kucing gemuk berat lebih 18 kilogram
Oleh KOSMO!

20 April 2023, 7:30 pm
RICHMOND, Virginia – Seorang pesara di negeri Virginia dipilih untuk memelihara seekor kucing gemuk seberat 18.27 kilogram (kg) selepas iklan mengenai haiwan besar itu tersebar, lapor portal berita New York Post semalam.
Kay Ford berkata, dia dihubungi anak perempuannya yang memaklumkan tentang kucing gemuk bernama Patches selepas agensi perlindungan haiwan, Richmond Animal Care and Control (RACC) menyiarkan iklan mengenainya pagi semalam.
“Dia menghantar teks kepada saya pagi ini (semalam) semasa saya menonton episod  akhir  The Mandalorian. Saya melihat gambar Patches. Saya kemudian pergi untuk mendapatkan kucing itu,”  ujarnya
Bagaimanapun, Ford berdepan saingan sengit.
“Saya tahu bahawa akan ada sembilan bilion orang yang jatuh cinta dengannya pada masa yang sama,” tambah Ford. Kata wanita itu, dia pada mulanya keberatan untuk menaruh harapan.
Malah, iklan RACC itu menarik minat ramai peminat kucing dari California  hinggalah ke Maine kerana tulisannya yang lucu dan imej kucing gemuk tersebut yang comel. – Agensi


Kedai gunting rambut sibuk, harga naik 2 kali ganda
Oleh KOSMO!

20 April 2023, 7:03 pm
PETALING JAYA- Sudah menjadi kebiasaan masyarakat kita yang suka membuat perkara penting dalam tempoh akhir menjelang hari raya Aidilfitri.
Terbaharu, dilaporkan kebanyakan kedai gunting rambut penuh dengan kehadiran pelanggan sehingga tidak menang tangan ketika hari-hari terakhir Ramadan.
Malah ada yang terpaksa memilih pelanggan dan ada juga yang terpaksa menaikkan harga dua kali ganda.
Seorang tukang gunting yang ingin dikenali Rahman Barber, 36, berkata, kehadiran pelanggan yang ramai menjelang akhir Ramadan ini sememangnya sudah dijangka.
“Memang sudah jangka, dua hari nak raya atau malam raya mesti penuh kedai, awal-awal mereka tak nak datang. Alhamdulillah ini dipanggil rezeki.
“Saya terpaksa memilih pelanggan, tak semua saya ambik, ada juga rakan penggunting lain yang dah menaikkan harga.

“Kenaikan harga itu bukanlah seperti orang cakap kami ni nak untung sahaja, itu upah lebih masa kami,” katanya kepada Kosmo! hari ini.
Tambahnya lagi, khidmat terakhir rata-rata tukang gunting rambut adalah pada malam hari raya.
“Kami biasa akan tutup awal pagi raya untuk kami rehat seterusnya beraya bersama keluarga,” ujarnya.- KOSMO! ONLINE


Anak minta maaf pulang beraya tidak bawa calon isteri
Oleh KOSMO!

20 April 2023, 7:00 pm
JAKARTA – Seorang pemuda  dikenali sebagai Eko mahu meminta maaf kepada ibu dan bapanya kerana gagal untuk membawa calon isteri ketika sambutan Hari Raya Aidilfitri kali ini, lapor portal berita Kompas hari ini.
Eko yang menaiki sebuah motosikal melalui Pelabuhan Bakauheni semalam. Katanya,  dia pada mulanya berharap dapat membawa calon isteri tetapi ternyata belum dapat melakukannya.
Sehubungan itu, dia menulis permintaan maaf kepada bapa dan ibunya di atas kadbod dan diletakkan pada motosikalnya. Mesej itu memberitahu bahawa dia gagal mendapatkan calon isteri.
“Pak, Buk, Maaf anakmu pulang cuma bawa Khong Guan (biskut). Belum bisa bawa menantu idaman,” tulisnya pada sebuah kadbod.
Eko yang berusia 29 tahun berkata, ibu bapanya berharap dia dapat mengakhiri zaman bujangnya.
Tulisan itu juga menjadi hiburan kepada warga Indonesia yang mahu pulang ke kampung halaman bagi meraikan Hari Raya Aidilfitri. – Agensi


Bekalan diesel, RON95 ditambah seluruh negara
Oleh MUHAMMAD ZIKRI

20 April 2023, 6:59 pm
PONTIAN – Bekalan minyak diesel dan petrol bersubsidi RON95 akan ditambah bermula esok hingga 5 Mei depan di seluruh negara bagi menampung keperluan pengguna sepanjang musim perayaan pada tahun ini.
Menteri Perdagangan Dalam Negeri dan Kos Sara Hidup (KPDN) Datuk Seri Salahuddin Ayub berkata, kerajaan telah meluluskan kuota tambahan bagi diesel dan petrol bersubsidi RON95 kepada 4,030 stesen minyak bagi memastikan tiada timbul isu kekurangan bekalan.
“Orang ramai tidak perlu bimbang dan risau kerana kerajaan memahami permintaan pengguna tinggi semasa sambutan Hari Raya Aidilfitri, Hari Pekerja dan Hari Wesak
“Selepas Hari Raya Aidilfifri, kita akan menyambut Sambutan Hati Pekerja pada 1 Mei depan, diikuti Hari Wesak tentunya banyak pergerakan untuk kenderaan pada ketika itu,” ujarnya pada sidang akhbar Jualan Rahmah Daging Import di Pasaraya Econsave Pontian di sini pada hari ini.
Tambah Salahuddin, pada Aidilfitri tahun lepas, beberapa stesen minyak dilaporkan mengalami masalah kehabisan bekalan petrol akibat berlakunya penjualan luar biasa sehingga 50 peratus membabitkan kawasan di sekitar Pantai Timur.
Sehubungan beliau berharap, kejadian seperti itu tidak berulang lagi bagi mengelakkan pemilik kenderaan ‘tersadai’ dalam tempoh beberapa jam disebabkan bekalan minyak diesel dan petrol habis. – KOSMO! ONLINE


Kakitangan Mahkamah Terengganu maut tak sempat pulang beraya
Oleh MASTURAH SURADI

20 April 2023, 6:43 pm
MERSING – Seorang lelaki maut selepas Perodua Myvi dinaiki terlibat kemalangan dengan sebuah lori membawa barangan runcit di Jalan Mersing Batu 10, petang tadi.
Mangsa, Hairul Azhar Mohamad, 47, difahamkan merupakan kakitangan Mahkamah Terengganu dalam perjalanan pulang ke Felda Simpang Waha, Kota Tinggi.
Ketua Balai Bomba Penyelamat (BBP) Endau, Alias Hussin berkata, pihaknya menerima maklumat kejadian itu pada pukul 2.24 petang sebelum menghantar 13 anggota dari BBP Endau dan Mersing ke lokasi.
“Kemalangan jalan raya melibatkan sebuah kereta jenis Perodua Myvi dengan sebuah lori membawa muatan barang. Akibat kemalangan itu pemandu Perodua Myvi telah tersepit di dalam kenderaan.
“Kerja-kerja penyelamatan menggunakan peralatan khas oleh anggota terlibat dan berjaya mengeluarkan mangsa sebelum disahkan meninggal dunia pasukan perubatan.
“Mayat mangsa diserahkan kepada pihak polis untuk tindakan lanjut. Manakala pemandu lori berusia 47 tahun yang mengalami kecederaan telah diberi rawatan di lokasi oleh pihak perubatan,” katanya ketika dihubungi hari ini. – KOSMO! ONLINE


Warga emas ceria dapat gunting rambut percuma
Oleh MOHAMAD FAIZAL HASHIM

20 April 2023, 6:38 pm
JOHOR BAHRU – Seramai 60 penghuni Pusat Jagaan Warga Emas Nur Ehsan, Kempas di sini ceria menerima perkhidmatan gunting rambut secara percuma bagi menyambut kedatangan Aidilfitri.
Ketua Pegawai Eksekutif KPJ Bandar Dato Onn, Noor Haslina Harun berkata, itu adalah kelainan yang ditampilkan pihaknya selain menyampaikan barangan hasil sumbangan staf hospital kepada golongan yang memerlukan ini.
Beliau berkata, program tersebut merupakan salah satu tanggungjawab sosial korporat hospital itu saban tahun dalam menyantuni golongan yang kurang bernasib baik di bulan penuh keberkatan ini.
“Kami berpuas hati apabila dapat melihat kegembiraan terpancar di riak wajah warga emas ini setelah menerima perkhidmatan gunting rambut, ia membangkitkan mood untuk menyambut Aidilfitri. Dalam masa sama, kita turut menyumbangkan barangan yang dikumpul menerusi kempen sumbangan ‘1 staf 1 barang’ kepada pusat jagaan ini,” katanya kepada pemberita hari ini.
Sementara itu, Pegawai Sumber Manusia Pusat Jagaan Warga Emas Nur Ehsan, Uni Syafina Abd. Mutalip berkata, pihaknya banyak menerima sumbangan bersempena kehadiran Ramadan dan Aidilfitri bakal tiba nanti.
Beliau berkata, ramai penghuni pusat jagaan yang menempatkan seramai 80 penghuni lelaki dan 45 wanita itu yang masih mempunyai keluarga teruja untuk meraikan hari Raya Aidilfitri bersama yang tersayang di hari bahagia ini.

“Kita juga sudah mengingatkan kepada pewaris sebulan awal untuk meminta mereka mengambil orang tua mereka di sini untuk berkongsi saat indah menyambut Hari Raya bersama-sama, Kita bagi mereka peluang untuk bersama keluarga,” katanya.. -KOSMO! ONLINE


Trafik masih sesak petang ini
Oleh MUHAMMAD NAJIEB AHMAD FUAD

20 April 2023, 6:05 pm
PETALING JAYA – Aliran trafik di beberapa lebuh raya utama dilaporkan masih sesak petang ini berikutan orang ramai pulang ke kampung halaman bagi sambutan Hari Raya Aidilfitri tidak lama lagi.
Lembaga Lebuhraya Malaysia (LLM) dalam satu hantaran di Facebook memaklumkan, ia melibatkan Lebuhraya Utara-Selatan, Lebuhraya Kuala Lumpur-Karak (KLK) dan Lebuhraya Pantai Timur (LPT).
“Trafik perlahan di Lebuhraya Utara-Selatan arah Utara di Slim River ke Sungkai, Ladang Bikam ke Bidor, Bidor ke kawasan rehat Tapah, Tapah ke Gopeng, Ipoh Selatan ke Ipoh Utara, Vista Point Ipoh ke kawasan rehat Sungai Perak dan Juru ke Permatang Pauh terus ke Kepala Batas.
“Manakala ke arah selatan pula melibatkan UPM ke Kajang, Bangi ke Southville City, Putra Mahkota ke Nilai (juga kesan kemalangan di Kilometer 282.4 arah Selatan, EL terhalang) dan arah Utara pula di Pandan ke Dato’ Onn,” kata LLM hari ini..
Turut mengalami kesesakan di Lebuhraya Pantai Timur 2 (LPT 2) iaitu sebelum keluar Plaza Tol Kuala Terengganu. – KOSMO! ONLINE


Gerhana matahari tidak kelihatan di JB, cuaca mendung
Oleh KHAIRUL MOHD. ALI

20 April 2023, 7:09 pm
JOHOR BAHRU – Peminat astronomi di negeri ini kecewa apabila tidak dapat melihat sendiri fenomena gerhana matahari separa susulan cuaca mendung dan berawan selepas mereka menunggu selama hampir dua jam di Gerbang Mahkota Istana Bukit Serene, di sini.
Pengasas Kelab Astronomi Johor, Mohd. Nazam Anuar, 46, berkata, imej gerhana matahari separa itu bagaimanapun berjaya dirakamkan ahlinya yang berada di Kuala Terengganu, Terengganu.
“Alhamdulillah, menerusi usaha ahli di Kuala Terengganu, kita berjaya merakam dan membuat penstriman langsung menerusi Facebook Johor Astronomy Club. Kita dapat menangkap imej gerhana matahari hibrid bermula pukul 11 pagi hingga 12 tengah hari tadi.
“Ahli kelab ini berada di seluruh negara, bahkan juga di negara Asia dan Eropah lain. Jadi, walaupun kita tidak nampak di sini namun ada beberapa kumpulan yang memantau dan merakam fenomena ini di lokasi lain.
“Untuk mencerap gerhana matahari hari ini, kira-kira 50 kumpulan bersedia dengan peralatan masing-masing di beberapa lokasi di Johor, Terengganu, Kuala Lumpur, Pulau Pinang, Sabah dan Sarawak,” katanya kepada pemberita.
Dalam pada itu, Mohd. Nazam turut memberitahu, sepanjang bulan Ramadan ini, kelab itu telah berjaya merakam imej anak bulan Ramadan pada 22 Mac lepas, imej Galaksi Bimaksakti pada 24 Mac dan konjungsi bulan sabit serta planet Zuhal pada 16 April. -KOSMO! ONLINE


Kuota bekalan Petrol RON95, diesel ditambah 2.3 juta liter
Oleh MOHD RIDZAUDDIN ROSLAN

20 April 2023, 5:57 pm
PUTRAJAYA- Kementerian Perdagangan Dalam Negeri dan Kos Sara Hidup (KPDN) bersetuju meluluskan permohonan kuota tambahan pembekalan petrol RON95 dan diesel bersubsidi untuk diagihkan kepada 4,030 stesen minyak seluruh negara sempena Aidilfitri.
Menterinya, Datuk Seri Salahuddin Ayub berkata, kuota tambahan sebanyak 2.3 juta liter iaitu masing-masing 1.2 juta liter untuk petrol RON95 dan 1.1 juta liter atau 8 peratus untuk diesel bersubsidi diluluskan.
Katanya, ia bagi keperluan kenderaan-kenderaan persendirian dan pengangkutan awam iaitu bas-bas ekspres serta bas henti-henti ekoran kemungkinan berlaku peningkatan penggunaan bahan api berdasarkan jumlah kenderaan luar biasa di jalan raya.
“Selain itu, KPDN menyarankan semua syarikat minyak supaya bersiap-siaga dalam memastikan kelangsungan bekalan di rangkaian stesen minyak masing-masing di seluruh negara.
“Pada masa sama, semua stesen minyak diharapkan meningkatkan kawalan supaya jualan petrol RON95 dan diesel bersubsidi hanyalah untuk kenderaan yang memiliki nombor pendaftaran tempatan (Malaysia),” katanya dalam kenyataan hari ini.
Salahuddin berkata, pihaknya tidak akan berkompromi terhadap mana-mana stesen minyak yang culas serta tidak mematuhi peraturan berkenaan.

Katanya, mengikut Akta Kawalan Bekalan (AKB), pengusaha stesen minyak juga bertanggungjawab memastikan bekalan adalah mencukupi di stesen masing-masing.
“Pada masa sama, pengusaha stesen minyak juga diingatkan untuk mematuhi waktu operasi stesen minyak dan tidak sekali-kali menutup stesen minyak seliaan mereka tanpa kebenaran dari KPDN.
“Diharap dengan usaha ini akan dapat memberi kemudahan dan keselesaan kepada semua untuk menyambut Hari Raya Aidilfitri, Hari Wesak dan juga Hari Pekerja,” katanya. – KOSMO ONLINE!


Liga Super: Pemain Kelantan United tidak cukup rehat
Oleh ISWAN SHAFIQ ISA

20 April 2023, 4:55 pm
PEMAIN penat dan tidak cukup rehat. Itu alasan yang diberikan penolong ketua jurulatih Kelantan United (KUFC), Nazrulerwan Makmor selepas menyaksikan pasukannya ‘rebah’ 0-2 di tangan tuan rumah, Penang FC di Stadium Bandaraya malam kelmarin.
Nazrulerwan berkata, jadual yang padat serta perjalanan yang panjang secara berturut-turut bermula dengan menentang Kuching FC di Sarawak seterusnya ke Pahang dan ke Sabah dalam tempoh kira-kira dua minggu sahaja sebelum ini nyata memberi kesan kepada aksi pemain di atas padang malam itu.
Beliau berkata, selain dua faktor utama itu, masalah kesihatan serta kecederaan yang menimpa beberapa pemain utama mereka turut menjejaskan prestasi skuad Kijang Hijau ketika ini.
“Pada masa yang sama, kita juga kena terima hakikat bahawa kita bermain dan kecundang kepada satu pasukan yang memiliki kualiti lebih baik (ketika menentang Penang FC).
“Ya. Itu hakikat. Tapi, saya beritahu pemain-pemain saya (malam itu) supaya sedaya upaya tidak beri peluang kepada lawan untuk hasilkan jaringan yang lebih besar,” kata bekas tonggak pertahanan Selangor dan Melaka itu.
Ketika ini, KUFC masih gagal untuk meraih sebarang kemenangan selepas sembilan perlawanan dan terperosok ke tangga tercorot liga dengan hanya mengumpul dua mata hasil dua keputusan seri iaitu ketika menentang Perak dan Kuching FC sebelum ini.

Dalam pada itu, Nazrulerwan memberitahu, beliau tidak boleh menyalahkan penyerang semata-mata setiap kali tewas walaupun masalah ketumpulan jentera serangan dalam menyudahkan setiap peluang yang terhidang masih membelenggu aksi pasukannya sepanjang saingan Liga Super setakat ini.
“Setiap kali jika ada yang tanya, memang kita cakap akan penyerang (punca gagal jaringkan gol dan menang). Tapi, kita sebenarnya bermain dengan 11 orang (pemain).
“Jadi, kita tak boleh salahkan bahagian serangan semata-mata. Kita kena salahkan diri sendiri…semua pemain (perlu memikul tanggungjawab yang sama),” ujar beliau.


Gempa bumi lemah berlaku di Beluran
Oleh IVAN AMIRUL

20 April 2023, 5:51 pm
KOTA KINABALU – Gempa bumi lemah 3.5 magnitud berlaku di Beluran sekitar pukul 9.07 pagi hari ini.
Jabatan Meteorologi Malaysia (MetMalaysia) berkata, pusat gempa bumi itu terletak 6.6 darjah utara dan 117.4 darjah timur.
“Kejadian berlaku pada kedalaman 10 kilometer (km) dan 365 km utara dari Tarakan, Indonesia. Bagaimanapun, tiada ancaman tsunami kepada Malaysia,” katanya dalam kenyataan hari ini.
Sementara itu, Ketua Balai Bomba dan Penyelamat (BBP) Beluran Edoen Machael berkata, tiada bangunan yang rodak susulan kejadiam gempa bumi itu.
“Setakat ini, kita tiada menerima panggilan kecemasan susulan gempa bumi berkenaan. Hasil pemantauan juga mendapati tiada sebarang kerosakan pada struktur bangunan dan premis di daerah ini,” katanya. – KOSMO! ONLINE


Dua ahli pasukan sorak ditembak
Oleh KOSMO!

20 April 2023, 5:30 pm
AUSTIN, TEXAS – Dua ahli pasukan sorak di Texas, Amerika Syarikat cedera ditembak selepas salah seorang daripada mereka tersilap menghampiri kereta yang dinaiki oleh penyerang, lapor Badan Penyiaran Britain (BBC) semalam.
Mangsa, Payton Washington, 18 kini dirawat di hospital dalam keadaan kritikal manakala rakannya, Heather Roth dirawat di tempat kejadian.
Insiden  berlaku pada pukul 12.15 tengah malam (waktu tempatan) kelmarin di luar sebuah pasar raya di bandar Elgin.
Mangsa dan beberapa ahli pasukannya ketika itu menghadiri acara berdoa malam kelmarin ketika mereka bersiap sedia untuk bertanding dalam kejohanan Cheerleading Worlds di Florida.
“Beberapa maklumat menunjukkan insiden tembakan berlaku di tempat letak kereta di mana beberapa das tembakan dilepaskan ke arah sebuah kenderaan,” kata polis Elgin.
Menurut Roth, ketika kejadian, dia keluar dari kereta rakannya untuk memasuki keretanya sendiri, namun tersilap menghampiri kereta individu lain.

Tambahnya, terdapat seorang lelaki sedang duduk di tempat duduk penumpang ketika itu yang menyebabkan dia kembali ke arah kenderaan rakannya.
“Saya melihat lelaki itu keluar dari pintu keretanya. Saya menurunkan tingkap kereta kerana ingin meminta maaf kepadanya, namun dia mengeluarkan sepucuk pistol dan mula menembak ke arah kami,” ujarnya.
Suspek, Pedro Tello Rodriguez Jr, 25, telah ditahan selepas polis mengesan nombor pendaftaran kenderaannya. – Agensi


Covid-19: Subvarian Omicron, Arcturus dikesan di Sarawak
Oleh CHERINE JON

20 April 2023, 5:45 pm
KUCHING – Enam kes positif Covid-19 disebabkan oleh subvarian Omicron, Arcturus dikesan di Sarawak.
Perkara itu didedahkan oleh Pengarah Institut Kesihatan dan Perubatan Komuniti (IHCM) Universiti Malaysia Sarawak (UNIMAS), Prof. Dr..David Perera dalam laporan terbarunya kepada Pengerusi Jawatankuasa Pengurusan Bencana Sarawak (JPBN) Datuk Amar Douglas Uggah Embas hari ini.
“Memandangkan pengesanan Arcturus di negeri ini, orang ramai dinasihatkan peka dengan risiko peningkatan kadar jangkitan. Setiap orang mesti mengambil langkah berjaga-jaga untuk mengelak jangkitan dan mencegah penularan terutama semasa musim perayaan,” katanya.
Dalam pada itu, Perera berkata, varian lain yang dikesan ialah XBB1.11.1, dengan 12 kes di Sarawak.
Sementara itu, beliau berkata, IHCM telah mengumpul 33 sampel Covid-19 antara 20 Februari hingga 13 April tahun ini dan sampel-sampel itu adalah daripada kes positif yang kebanyakannya diperolehi di Kuching, manakala satu dari Serian satu dan dua dari Sibu.
“Omicron kekal sebagai varian yang dominan menular dengan beberapa subvarian XBB.1 lain,” katanya. – KOSMO! ONLINE


Lubang jalan di Britain boleh muatkan lelaki dewasa
Oleh KOSMO!

20 April 2023, 5:00 pm
LONDON – Sebatang jalan berlubang  dipercayai paling dalam di Britain akhirnya ditimbus selepas merosakkan sebuah  kereta BMW dan menyebabkan penghantar makanan jatuh daripada motosikalnya, lapor portal berita MailOnline semalam.
Jalan berlubang di Rogers Road,  London itu menjadi popular selepas seorang lelaki berusia 41 tahun dirakam berdiri di dalamnya dengan hanya kepalanya kelihatan. Lelaki itu mempunyai ketinggian 167.6 sentimeter (lebih 5 kaki).
Menurut penduduk tempatan, ia pertama kali muncul dua tahun lalu.
Beberapa kerja pembaikan dilakukan pada jalan itu yang membawa kepada kewujudan lubang tersebut.
Pada minggu lalu, beberapa kontraktor akhirnya dihantar untuk menimbus lubang tersebut.
Menurut lelaki yang masuk ke dalam lubang itu, Dean Hope, dia menganggap tindakannya  sebagai satu jenaka, namun tidak bagi pemandu lain.

“Saya tidak akan memandu di atas lubang itu. Kita semua membayar cukai untuk kerosakan seperti ini dibaiki. Jika seseorang terlanggar lubang itu, dia akan cedera,” katanya.
Sementara itu,  majlis perbandaran  Newham berkata, ia bukan lubang jalan sebaliknya lubang benam yang muncul dalam masa satu malam.
“Mendapan jalan raya boleh berlaku di mana-mana sahaja dan ia agak biasa berlaku di London Timur. Kami telah mengambil tindakan pantas sejurus ia dilaporkan,” kata jurucakapnya. – Agensi


[VIDEO] Lima beradik peluk, cium arwah bapa tak sempat beraya sama
Oleh KOSMO!

20 April 2023, 5:18 pm
PETALING JAYA – Lima beradik menjadi yatim piatu sekelip mata apabila bapa mereka maut akibat motosikal ditunggangi merempuh seekor kerbau di Jalan Tanjung Bidara – Solok Duku di Masjid Tanah, Melaka pada 17 April lalu.
Kehilangan insan tersayang itu menjadikan Syawal akan datang ini suram buat mereka sekeluarga.
Menerusi perkongsian video oleh Masjid Tanah di Daily di Facebook hari ini, memaparkan situasi lima beradik tersebut memeluk serta mencium arwah bapanya, Sazali Mohamad, 36, sebelum dikebumikan.
Situasi hiba itu turut meruntun hati tetamu yang menghadiri majlis kebumian tersebut.
“Tinggal tak sampai 48 jam kita akan menyambut ketibaan Syawal. Dalam kegembiraan kita jangan lupa kesedihan saudara sesama kita.
“Kau orang masih ingat kejadian pada malam 27 Ramadhan 1444H/ 2023 hanya beberapa hari lepas, apabila seorang penunggang motosikal maut di Jalan Ayer Hitam menghala ke Masjid Tanah.

“Mangsa Allahyarham Sazali Mohamad dari Kampung Solak Duku, Masjid Tanah Melaka meninggalkan seorang balu Nur Aleeza Othman (tidak bekerja) dan lima orang anak yang masih kecil,” katanya menerusi kapsyen video yang dimuat naik.
Dalam pada itu, Masjid Tanah di Daily menerusi hantarannya memohon sumbangan orang ramai untuk meringankan beban keluarga Allahyarham Sazali dalam meneruskan kehidupan mereka.
“Salurkan sumbangan ke akaun Maybank 154101282735 (Nur Aleeza Othman).
“Jika kita tak mampu nak tolong dari segi kewangan, tolonglah berkongsi pautan ini, semoga dengan perkongsian anda ianya dapat dilihat oleh mereka yang sangat bermurah hati dan dapat membantu keluarga ini,” mohonya.
Terdahulu, Kosmo! melaporkan Allahyarham Sazali meninggal dunia di lokasi akibat kecederaan parah di kepala.- KOSMO! ONLINE


Umat Islam di Jogjakarta sambut Aidilfitri hari ini
Oleh KOSMO

20 April 2023, 5:38 pm
JOGJAKARTA –  Beratus-ratus umat Islam menunaikan solat sunat Hari Raya Aidilfitri di Kompleks Masjid Aolia, Gunungkidul, Daerah Istimewa Jogjakarta apabila mereka menyambut lebaran pada hari ini, lapor portal berita CNN Indonesia.
Mereka menunaikan solat pada pukul 6.30 pagi (waktu tempatan) dan bersalaman dengan jemaah lain di masjid tersebut sebelum kembali ke kediaman masing-masing.
Pimpinan jemaah Masjid Aolia, Raden Ibnu Hajar Pranolo berkata, penentuan Hari Raya Aidilfitri yang lebih awal daripada ketentuan pemerintah itu dibuat berdasarkan kalendar mereka, di mana 1 Syawal 1444 Hijrah jatuh pada hari ini.
“Malam tadi adalah malam 30 Ramadan,” katanya.
Anak ketiga Raden, Musa Assiqbilah menyatakan bahawa solat sunat itu dilaksanakan oleh jemaah Masjid Aolia di sejumlah tempat di Gunungkidul termasuk di Jogjakarta dan pelbagai daerah lain di wilayah Jawa Tengah.
Katanya, solat sunat Aidilfitri tersebut dilaksanakan jemaah yang berasal dari Jakarta, Bekasi, Bogor dan Bandung. – Agensi


Lelaki Jepun pamer hidup baharu sebagai anjing
Oleh KOSMO!

20 April 2023, 6:00 pm
TOKYO – Seorang lelaki Jepun  membelanjakan 2.01 juta yen (RM66,174) semata-mata untuk membeli kostum anjing baka collie dan menjadi haiwan berkaki empat itu, lapor portal berita MailOnline semalam.
Lelaki menggunakan nama Toco itu membelanjakan wang yang banyak untuk mendapatkan kostum ultrarealistik bagi memenuhi fantasi hidupnya untuk menjadi seekor anjing.
Toco menyiarkan rakaman menunjukkan dia dibawa bersiar-siar, bersantai di dalam sangkarnya dan menerima gosokan di perut kepada hampir 24,000 pengikut di laman YouTube.
Dia menempah kostum itu tahun lepas dengan syarikat Zeppet dan sejak itu menikmati kehidupan sebagai anjing,  manakala masa selama 40 hari diperlukan untuk menghasilkannya.
Walaupun menikmati kehidupan berkaki empat, Toco berkata, dia masih belum berkongsi hobi tersebut dengan beberapa rakannya kerana tidak mahu mereka menganggap dirinya  pelik.
Klip video terbaharunya ditonton  hampir setengah juta orang di YouTube. Ia menunjukkan Toco  merangkak dan bermain dengan tali anjing. – Agensi


76 lokasi kerap kemalangan di seluruh negara dipantau
Oleh AIMUNI TUAN LAH

20 April 2023, 5:10 pm
GUA MUSANG – Polis Diraja Malaysia (PDRM) memantau sebanyak 76 lokasi panas yang kerap berlaku kemalangan di seluruh negara sempena cuti Hari Raya Aidilfitri.
Pengarah Jabatan Siasatan dan Penguatkuasaan Trafik (JSPT) Bukit Aman, Datuk Seri Mat Kasim Karim berkata, lokasi berkenaan melibatkan jalan persekutuan, negeri dan daerah yang berada dalam sistem Kementerian Kerja Raya.
Katanya, sebanyak 18 daripada 76 lokasi tersebut merupakan kawasan yang kerap berlaku nahas di negeri Kelantan.
“Kita berharap agar pengguna jalan raya mengikut arahan pihak berkuasa dan juga jangan mengikut atau memandu dengan cara melulu.
“Semua pihak termasuk pengendali lebuh raya supaya tidak perlu mengadakan sebarang kerja-kerja pembaikan lalu lintas kerana ia boleh menyebabkan berlaku kesesakan luar jangkaan,” katanya kepada pemberita selepas meninjau keadaan lalu lintas dan menyantuni perantau di laluan alternatif Jalan Gua Musang-Kuala Lipis di Kampung Tanah Putih di sini hari ini.
Mat Kasim memberitahu, sebanyak 90,000 buah kenderaan telah masuk ke Kelantan sejak 18 April sehingga hari ini menjelang sambutan perayaan Aidilfitri.

Katanya, pihak konsesi turut melaporkan bahawa purata harian kenderaan yang masuk menuju ke negeri Pantai Timur adalah sebanyak 200,000 buah setiap hari.
“Pihak PDRM akan memantau melalui udara bagi melihat kesesakan yang dijangkakan akan berlaku bagi membantu petugas di lapangan lokasi-lokasi kesesakan yang perlu diambil tindakan penyuraian lalu lintas.
“Kita mengenal pasti antara faktor utama yang menyumbang kepada peratusan kemalangan adalah sikap pengguna jalan raya itu sendiri,” katanya. – KOSMO! ONLINE


Hati tersenyum Mohamed Salah bagi ‘duit raya’
Oleh MEJA SUKAN KOSMO!

20 April 2023, 3:55 pm
ABDUL RAZAK ABDUL MAJID
Ibarat Mohamed Salah beri duit raya
PERCATURAN untuk menggunakan khidmat pemain sensasi Liverpool, Mohamed Salah sebagai kapten membuahkan hasil apabila pasukan Viking FC meledak dengan kutipan mata mingguan tertinggi pada minggu ke-31 saingan Liga Fantasi Kosmo! (FPL Kosmo!).
Skuad kendalian M. Azahar atau nama sebenar Abdul Razak Abdul Majid merupakan peminat tegar Arsenal dan sebelum ini sering meletakkan khidmat pemain sensasi The Gunners, Bukayo Saka selaku kapten.
“Saya tidak tahu kenapa naluri saya sebelum membuat rombakan dalam pasukan mahu meletakkan Salah sebagai kapten kerana sebagai penyokong Arsenal, saya memastikan Saka diberikan tugas tersebut.
“Namun, saya bernasib baik kerana Saka tidak menyumbangkan sebarang mata langsung buat Arsenal selain terlepas sepakan penalti manakala Salah begitu menjadi dengan The Reds apabila berjaya menewaskan Leeds 6-1.
“Apa yang pasti, saya sangat gembira dengan kemenangan ini kerana ia adalah kali kedua saya menang bersama Kosmo! Tidak keterlaluan untuk saya katakan ini sebagai duit raya pada musim ini,” katanya.

ABDUL SHUKOR SHAARI
Liverpool hadiahkan kemenangan buat Abdul Shukor
KECEMERLANGAN Liverpool berpesta gol membelasah Leeds United 6-1 pada aksi Liga Perdana Inggeris (EPL) Selasa lalu sememangnya menggembirakan pasukan L8 Reds; No Devils.
Lebih manis apabila percaturan pengurus, Abdul Shukor Shaari mengena apabila kapten pasukannya, Mohamed Salah berjaya menuai dua jaringan pada aksi itu.
Ia secara tidak langsung membolehkan pengurus dari Shah Alam itu muncul antara lima pemenang mingguan terbaik Liga Fantasi Kosmo! (FPL Kosmo!) bagi minggu ke-31.
“Alhamdulillah, ini kali kedua saya muncul pemenang mingguan selepas menang minggu ke-26.
“Saya jangka dapat markah tinggi kalau Liverpool menjadi. Tuah saya juga apabila Marcus Rashford tidak menjadi dengan Manchester United minggu ini, jadi pasukan saya ada peluang, sama seperti minggu ke-26 sebelum ini,” katanya.
Kini, Abdul Shukor menyasarkan sebagai pemenang mingguan selepas menyedari peluangnya tipis untuk merebut hadiah utama FPL Kosmo!

KOGILAN RAJAN
Cikgu julang kemenangan sulung Liga Fantasi Kosmo!
MENGEKALKAN pemain bintang seperti Mohamed Salah dan Erling Haaland pada setiap perlawanan menjadi kunci buat pengurus Kogilan Rajan apabila pasukannya muncul pemenang mingguan Liga Fantasi Kosmo! (FPL Kosmo!) 2022/2023 bagi saingan minggu ke-31.
Pengurus berasal dari Ipoh, Perak itu seakan-akan puas dengan kemenangan tersebut kerana percubaanya sepanjang musim lalu akhirnya berbaloi apabila mencatat mata tertinggi mingguan saingan FPL Kosmo!.
Katanya, saingan FPL Kosmo! ternyata mencabar dan sukar mengatasi pengurus-pengurus lebih berpengalaman yang mengutip mata tertinggi setiap minggu.
“Jika diikutkan perancangan minggu lalu, saya hanya mengekalkan pemain yang mampu menyumbang mata seperti pemain Aston Villa yang mengutip 16 mata. Selain itu, saya turut mengekalkan Salah dan Haaland dari awal perlawanan lagi dan saya tidak pernah buang mereka.
“Saya rasa ini salah satu punca saya mampu berada dalam senarai pengurus yang berjaya mengutip mata tertinggi pada FPL Kosmo!,” katanya.
Kogilan yang kini bertugas di sebuah sekolah di Klang, Selangor berharap tuah terus memihaknya untuk menang buat kali kedua dalam baki perlawanan Liga Perdana Inggeris (EPL) selepas ini.

BADARUDZAMAN MOHD. NORDIN
Impian buru hadiah utama berkecai, sasaran kini menang mingguan
SIAPA sangka dengan hanya sekadar suka-suka, pengurus koikas fc, Badarudzaman Mohd. Nordin muncul pemenang mingguan Liga Fantasi Kosmo! (FPL Kosmo!) pada saingan minggu ke-31.
Katanya, pada mulanya dia meletakkan sasaran untuk muncul juara keseluruhan, selepas melihat ketinggalan jauh dipintas oleh pengurus FPL terbaik di Malaysia, Badarudzaman memburu hadiah mingguan yang turut dianjurkan Kosmo!
“Saya memang tidak sangka dapat mata tertinggi mingguan FPL Kosmo! kerana kita tahu ada ramai peserta yang hebat-hebat. Jika diikutkan sebelum ini, jurang mata agak tinggi hingga 100 mata ke atas.
“Dengan pelbagai cubaan akhirnya rezeki minggu ini menjadi milik saya dan menariknya ini adalah kemenangan sulung FPL Kosmo! Saya bersyukur sebab bukan senang nak menang. Mungkin ini rezeki Aidilfitri,” kata pengurus dari Bukit Rengit Lanchang, Pahang tersebut.
Badarudzaman berharap rezeki terus memihaknya untuk menang buat kali kedua dalam baki lapan perlawanan Liga Perdana Inggeris (EPL) selepas ini.

AMIR ZAKWAN ABD. RAMI
Tuah Aidilfitri buat Garu Garu Futbol
PENGURUS Garu Garu Futbol, Amir Zakwan Abd. Rami langsung tidak menjangka sekali lagi menjadi pemenang mingguan Liga Fantasi Kosmo! (FPL Kosmo!) untuk saingan minggu ke-31.
Menurutnya, dia amat bersyukur dan menganggapnya sebagai rezeki Hari Raya Aidilfitri kerana merasakan aksi kali ini amat mencabar dan kebanyakan pasukan juga berjaya meraih mata tinggi.
“Memang tidak sangka akan menang sebab FPL Kosmo! ada ramai peserta dan mata mereka juga tinggi. Rezeki saya sebab dapat menang lagi.
“Saya dapat kali pertama pada minggu ke-24 dan amat bersyukur sebab bukan senang sebenarnya mahu menang. Ini dapat pula kali kedua, mungkin ini rezeki Hari Raya Aidilfitri buat saya,” kata pengurus dari Ipoh, Perak itu.
Amir Zakwan yang kini bertugas di pelantar minyak di Kota Kinabalu, Sabah berharap rezeki terus memihaknya untuk menang buat kali ketiga dalam baki lapan perlawanan Liga Perdana Inggeris (EPL) selepas ini.